बनारस - विकिपीडिया\n(वाराणसी से अनुप्रेषित)\nLeft to Right, Top to Bottom: मणिकर्णिका, मुंशी घाट, गंगा तीरे मंदिर, गंगा में नहान आ जल दिहल, गंगा के तीर, औरंगजेबी महजिद, गंगा आरती, चेत सिंह घाट, रात में शहर के सड़क, बाजार\nबनारस (Uttar Pradesh)\nनिर्देशांक: 25°17′N 82°58′E / 25.28°N 82.96°E / 25.28; 82.96निर्देशांक: 25°17′N 82°58′E / 25.28°N 82.96°E / 25.28; 82.96\n112.10 किमी2 (43.28 बर्गमील)\n• अन्य ऑफिशियल\n• अउरी दूसर\n221 001 से** (** एरिया कोड)\n$2.34 billion (2013-14)\nबनारस, भारत की उत्तर प्रदेश में गंगा नदी की तीरे बसल एगो विश्वप्रसिद्ध शहर अउरी हिन्दू धर्म क सबसे महत्वपूर्ण तीरथन में गिनल जाये वाला अस्थान हउवे। ई बाबा विश्वनाथ (बाबा बिसेसरनाथ) के नगरी हवे जेवना की बारे में पुराणन में कहल बा कि ई साक्षात् भगवान शंकर की त्रिशूल पर स्थित बा आ पूरा विश्व में प्रलय भइला पर भी ई नगरी अपनी अस्थान पर अडिग रहेले। शिव के अविमुक्तेश्वर रूप में अस्थान लिहला की कारण ए नगरी के अविमुक्तेश्वर क्षेत्र कहल जाला।\nबौद्ध धर्म आ जैन धर्म के माने वालन खातिर भी ए शहर के महत्व बा। इहाँ से करीब दस किलोमीटर दूर सारनाथ नाँव के अस्थान परेला जहाँ भगवान बुद्ध आपन पहिला उपदेश दिहले रहलन।\n2.3 आधुनिक काल\n3 भूगोल अउरी जलवायु\nबनारस शब्द हिंदी आ संस्कृत में प्रचलित वाराणसी से निकलल हवे। वर्तमान समय में ए शहर के अफिशियल नाँव वाराणसी बा। वाराणसी शब्द की उत्पत्ति की बारे में कहल जाला कि वरुणा अउरी असी नाँव की दू गो नदियन की बीचा में बसल शहर के वाराणसी कहल गईल। एकर प्राचीन नाँव काशी हवे जेवन प्रकाशित से उत्पन्न मानल जाला। प्राचीन काल से विद्या की क्षेत्र में ए नगरी के परसिद्धी की वजह से ई नाँव धरईल होई। एकर अउरी कई गो नाँव अलग-अलग पुस्तकन में मिलेला जइसे अविमुक्तक्षेत्र, आनंदवन आ रुद्रावास इत्यादि।\nपुराणन में लिखल कथा की मोताबिक वाराणसी नगर के अस्थापना भगवान शिव जी कइलें रहलन। महाभारत की कथा में काशी क जिकिर आइल बा जहाँ पितामह भीष्म काशी नरेश की तीनों पुत्री (अम्बा, अम्बिका, अम्बालिका) लोगन के अपहरण कइले रहलन। महाभारत की युद्ध में काशी नरेश पाण्डव सेना में रही के कौरवन से लड़ाई कइलन। पुरातात्विक खोदाई में मिलल चीजन की अध्ययन से ई पता चलल बा कि वाराणसी में सबसे पुरान बस्ती 1000 ई. पू. की आसपास रहे ए तरह से वाराणसी विश्व की सबसे पुरान बसल नगरन में गिनल जा सकेला। ई पुरातात्विक खोज बतावेले कि ओ समय वाराणसी में वैदिक आर्य लोग निवास करें। हालाँकि ओही समय की आसपास के अथर्ववेद में इहाँ अनार्य लोगन के बस्ती के बात लिखल बा।\nएकरी आलावा वाराणसी जैन तीर्थंकर पार्श्वनाथ के भी निवास अस्थान मानल जाला। भगवान बुद्ध (जन्म 567 ई.पू.) की समय में वाराणसी काशी राज्य के राजधानी की रूप में रेशम, मलमल, इत्र, हाथीदांत के सामन अउरी कलात्मक समान की केन्द्र की रूप में विख्यात रहे।भगवान बुद्ध बनारस से थोड़ी दूर पर स्थित सारनाथ में आपन पहिला उपदेश दिहलीं आ इहें से धर्मचक्रप्रवर्तन कइलिन। ए बात के प्रमाण ह्वेन सांग नाँव के चीनी यात्री, जेवन 635 इस्वी में इहाँ आइल रहलें, दिहलें कि ओ समय में वाराणसी धर्म आ ब्यापार के एगो महत्वपूर्ण केन्द्र रहे। ए नगर के धार्मिक महत्व अपनी उत्कर्ष पर पहुँच गइल जब आठवीं सदी में आदि शंकराचार्य इहवाँ शैव पीठ के अस्थापना कइलें। प्राचीन काल में तक्षशिला से पाटलिपुत्र जाये वाला मार्ग इहवाँ वाराणसी से हो के गुजरे।\nसन 1194 ई. में तुर्क मुस्लिम आक्रमणकारी कुतुबुद्दीन ऐबक इहाँ की बहुत सारा मंदिरन के ढहवा दिहलस। एकरी बाद मुस्लिम शासन की समय में ए नगर के पतन आरम्भ हो गइल। हालाँकि नया मंदिरन के निर्माण आ ढहावल चलत रहे। विद्या की राजधानी की रूप में बनारस मध्य काल में भी ओतने प्रतिष्ठित रहल। फिरोज़ शाह 1376 ई. में अउरी सिकंदर लोदी 1496 ई. में बाकी बचल-खुचल प्राचीन मंदिरन के भी ढहवा दिहलन। एही समय सूफ़ी आंदोलन के सबसे बड़ संतन में गिने जाये वाला कबीरदास जी आ संत रविदास जी के जनम भी एही नगरी में भइल। ई संत लोग हिन्दू-मुस्लिम एकता खातिर आ धर्म की सत्ता की खिलाफ़ आवाज बुलन्द कइल। जात-पात, धार्मिक उन्माद आ आपसी बैर की खिलाफ़ जोरदार प्रचार ए संतन की द्वारा कइल गइल। गुरु नानकदेव 1507 ई. में शिवराति की अवसर पर बनारस के यात्रा कइलीं आ ए आंदोलन में आपन योगदान दिहलीं।\nबनारस, सन् 1833 ई.\nसोलहवीं सदी में बनारस में सांस्कृतिक पुनरुद्धार के आरम्भ भइल जब अकबर इहाँ दू गो मंदिरन क निर्माण करववलन। पूना के राजा इहाँ अन्नपूर्णा मंदिर बनववलन आ एही समय अकबरी पुल के निर्माण भइल। सन् 1665 ई. में फ्रांसीसी यात्री टेवर्नियर इहाँ के यात्रा कइलें आ गंगा तीरे बनल बिंदुमाधव मंदिर की बनावट के बखान कइलें। शेर शाह एही दौरान शाही सड़क के निर्माण करववलें जेवना के बाद में ग्रांड ट्रंक रोड (जीटी रोड) कहल गइल। औरंगजेब की शासन की समय एक बेर फिन से मंदिरन के ढाहल गइल लेकिन ओकरी बाद से जेतना शासक भइलें ऊ हिन्दू धर्म के ओतना विरोधी ना रहलें।\nआजकाल की बनारस के रूप एही समय में बनल जब अठारहवीं सदी में राजपूत आ मराठा शासक कई महल आ मंदिरन के बनववलन। मुग़ल शासक मुहम्मद शाह इहाँ मानमंदिर घाट की बगल में एगो नक्षत्र-वेधशाला बनवावे के आदेश दिहलन। एही समय पर्यटन ए नगर में काफ़ी बढल।\nगवर्नर जनरल वारेन हेस्टिंग्स की शासन काल में सन 1791 ई. में इहाँ जोनाथन डंकन संस्कृत कालेज के अस्थापना कइलें। 1867 ई. में बनारस नगर निगम के अस्थापना भइल। सन् 1897 ई. में मार्क ट्वेन बनारस की बारे में आपन भावना कुछ ए तरे व्यक्त कइलें - Benares is older than history, older than tradition, older even than legend, and looks twice as old as all of them put together.(बनारस इतिहासो ले पुरान ह, परम्परो से पुरान ह, कथा-कहनियो ले पुरान ह, आ अगर ए सबके एकट्ठा कइ दिहल जाय त ओहू सबसे दुगुन्ना पुरान मालूम होला)।\nसन् 1910 ई. में अंग्रेज शासक बनारस के नया राज की रूप में बनवलें आ रामनगर के इहाँ के राजधानी बनावल गइल लेकिन ए राज के कौनो शासन क्षेत्र ना दिहल गइल। आजु ले काशी नरेश के निवास रामनगर किला में बा। उहाँ के बनारस की संस्कृति में बहुत महत्व के अस्थान प्राप्त बा आ उहाँ के आजुओ बनारस के सांस्कृतिक मुखिया माना जालीं। बनारस राज के भारत में विलय 15 अक्टूबर 1948 ई. में भइल।\nभूगोल अउरी जलवायु[संपादन]\nभूगोल की दृष्टि से बनारस मध्य गंगा मैदान के हिस्सा हवे। गंगा नदी इहँवा उत्तर दिशा की ओर बहेली जे से इहाँ गंगा जी के उत्तरमुखी गंगा कहल जाला। एही उत्तरमुखी गंगा की कमानी नियर मोड़ की सहारे पच्छिमी किनारा पर बनारस शहर बसल बा। शहर के ऊंचाई नदी से करीब 15 मीटर (50 फीट) से 21 मीटर (70 फीट) बाटे। शहर की उत्तरी सीमा की ओर वरुणा नदी गंगा में मिल जाली। कई गो प्राचीन झील अब लगभग समाप्त होखे की कगार पर बाड़ी जेवन पाहिले काफ़ी विस्तार वाली रहलीं। प्राचीन मत्स्योदरी हृद नाँव के झील जे के आजकाल मछोदरी कहल जाला अइसने एगो उदहारण बा।\nनगरीय इलाका लगभग 112.26 वर्ग किलोमीटर में फैलल बा। एकर बिस्तार 82° 56’पू. – 83° 03’पू. आ 25° 14’उ. – 25° 23’ 30’’ उ. कि बिचा में बा।\nबनारस क जलवायु आर्द्र उपोष्ण प्रकार क हवे (कोपेन की वर्गीकरण में: Cwg)। सबसे गरम महीना मई-जून (औसत तापमान 37 डिग्री सेल्सियस) आ सबसे ठंढा महीना जनवरी होला (औसत तापमान 19 डिग्री सेल्सियस) । बारिश मानसून की द्वारा जून की तीसरा हप्ता से शुरू हो के अक्टूबर की पहिला हप्ता ले होले जेवना के बरखा ऋतु कहल जाला। सबसे बेसी बरखा जुलाई-अगस्त (लगभग सावन-भादो) में होखेले। औसत सालाना बरखा लगभग 100 सेंटीमीटर (40.37 इंच) होला। बरखा की ऋतु से ठीक पाहिले अप्रैल मई में ख़ूब लूहि बहेले आ आन्ही अंधड़ आवेला। जाड़ा की ऋतु में तापमान बहुत कम भी हो जाला। शीतलहरी की समय कौनो-कौनो दिन क न्यूनतम (एक दिन-रात में सबसे कम) तापमान 3-4 डिग्री सेल्सियस ले नीचे चलि जाला। जाड़ा में बरखा भूमध्य सागर की ओर से आवे वाला पच्छिमी विक्षोभ से होला जेवन एक तरह के चक्रवाती बरखा होला आ रबी की फसल खातिर फायदेमंद होला। जाड़ा में कुहासो पड़ेला।\nसाल 2011 की जनगणना की अनुसार वाराणसी नगरीय इलाका के कुल जनसंख्या 14,35,113 रहे जे में 7,61,060 मर्द आ 6,74,053 औरत रहलीं।\n2001 में वाराणसी नगरीय इलाका के कुल जनसंख्या 13,71,749 रहे आ मर्दाना-जनाना अनुपात (लिंगानुपात) 1000 मर्द पर 879 औरत के रहे। साक्षरता दर पूरा नगरीय इलाका में 77% आ नगर निगम की सीमा में 78% रहे वाराणसी नगरीय इलाका के कुल जनसंख्या 14,35,113 रहे जे में 7,61,060 मर्द आ 6,74,053 औरत रहलीं। नगर निगम की सीमा की भीतर तकरीबन 1,38,000 लोग मलिन बस्ती में निवास करत बा। धर्म की आधार पर देखल जाय त जनसंख्या क 80% हिन्दू, 18% मुसलमान, आ 1.2% जैन लोग बा।\nबनारस में भोजपुरी भाषा के पछाहीं रूप बोलल जाला जेवना के काशिका नाँव दिहल गइल बा। बाकी मुख्य भाषा हिंदी हवे। विदेशी पर्यटक लोगन की आवागमन की कारण अंगरेजी क प्रचलन पर्यटन उद्द्योग से जुडल लोगन में मिलेला।\nबनारस क संगीत से जुड़ाव पौराणिक आख्यानन में वर्णित बा। पुराणन की अनुसार भगवान शिव ए नगरी के अस्थापना कइलीं आ उंहेंके संगीत के उत्पन्न करे वाला भी मानल जालीं, एहीसे साफ़ बुझात बा कि ए नगरी के संगीत से बहुते पुरान जुड़ाव बा। सोलहवीं सदी में राजा गोविन्द चन्द्र की राज्य की समय इहवाँ ध्रुपद गायन के राज्य से आसरय मिलल जेकरी बाद अउरी दूसर कुल शैली के भी उत्त्थान भइल। मध्यकाल में इहाँ की संगीत के कबीरदास जी आ अउरी कई गो सूफी संत लोगन की उपस्थिति से भी बहुत बढ़ावा मिलल।\nशास्त्रीय संगीत में बनारस घराना क एगो आपन अलगे पहिचान हवे। आजकाल बनारस के निर्गुन, ठुमरी आ बनारसी कजरी खातिर विशेष रूप से जानल जाला। इहाँ के विश्वप्रसिद्द संगीतकार लोगन में सितार वादक पं. रविशंकर, शहनाई वादक उस्ताद बिस्मिल्लाह खाँ साहब, ठुमरी गायिका श्रीमती गिरिजा देवी, तबला वादक पं. किशन जी महाराज, निर्गुन गायक पं. कुमार गन्धर्व जइसन गुनी लोगन के नाँव आवेला।\nइतिहास में शिक्षा की मामिला में बनारस के बहुत प्राचीन समय से बहुत ऊँच मोकाम रहल बा। इहाँ ले कि बनारस के एही से विश्वविद्द्या क राजधानी की रूप में परसिद्धी हवे। वेद के अध्ययन, धर्मशास्त्र, व्याकरण, कर्मकांड, आयुर्वेद, ज्योतिष जइसन सभ तरीका की ज्ञान में बनारस की बिद्वानन क लोहा पूरा विश्व मानेला। व्याकरण की क्षेत्र में इहवाँ के ऋषि पतंजलि के टीका काशिका एगो आधारस्तंभ मानल जाला। प्राचीन बैद्य सुश्रुत जे सर्जरी के पहिला अविष्कार करे वाला रहलीं, उहाँ के ग्रन्थ सुश्रुत संहिता आयुर्वेद के नामी ग्रन्थ हवे। आजकाल की समय में भी बनारस में चार गो विश्विद्यालय बा जेवना में सभसे ढेर महत्व बनारस हिन्दू विश्वविद्यालय (बीएचयू) के बा। बीएचयू के बिज्ञान आ प्रौद्योगिकी से ले के साहित्य आ समाज बिज्ञान की क्षेत्र में योगदान बा। बीएचयू के आईआईटी भारत की सोलह सभसे महत्वपूर्ण प्रौद्योगिकी संस्थानन में से एगो हवे।\nएकरी आलावा सम्पूर्णानन्द संस्कृत विश्विद्यालय, महात्मा गाँधी काशी विद्यापीठ आ केन्द्रीय उच्च तिब्बती अध्ययन संस्थान (डीम्ड इन्वर्सिटी) इहवाँ के अउरी तीन गो विश्वविद्यालय बा। उदय प्रताप कालेज, हरिश्चंद्र कालेज, अग्रसेन कन्या कालेज, बसंत कन्या महाविद्यालय जइसन कई गो डिग्री कालेज इहवाँ बाड़ें।\nबनारस भारत की बाकी हिस्सन से सड़क, रेल अउरी हवाई मार्ग से बढियाँ से जुडल बा। बहुत प्राचीन काल से आजु ले ए नगरी के लगातार महत्वपूर्ण रहला में एकर परिवहन की साधन से सम्पन्न भइल आ पूरा देश से जुड़ाव के बिसेस योगदान बा।\nबनारस में लाल बहादुर शास्त्री अंताराष्ट्रिय हवाई अड्डा मुख्य शहर से करीबन 25 कि.मी. दूर बाबतपुर में बा। इहाँ से शारजाह, काठमांडू, दिल्ली, गया, खजुराहो, लखनऊ, बंगलौर, हैदराबाद, मुंबई, कलकत्ता, गउहाटी इत्यादि जगह खातिर हवाई जहाज जाला आवेला। जबसे इहवाँ नया टर्मिनल के उद्घाटन भइल बा (अक्टूबर 2010 ई. से) ए के अंताराष्ट्रिय हवाई अड्डा के दर्जा मिल गइल बा।\nबनरस जंक्शन, जेवना के वाराणसी कैंट रेलवे टीशन कहल जाला, बनारस के सबसे व्यस्त रेलवे इस्टेशन बा। ए कर लोड कम करे खातिर मुग़लसराय में टीशन बा आ उहो भारत की सबसे व्यस्त रहेवाला इस्टेशनन में गिनाला। कैंट टीशन से रोज़ करीबन साढ़ेतीन लाख से ज्यादा लोग आ 240 की लगभग रेलगाड़ी गुजरेला।\nबनारस से हो के राष्ट्रिय हाइवे2गुजरेला जेवन ए शहर के पूरुब ओर कलकत्ता से आ पच्छिम ओर वाया इलाहाबाद दिल्ली से जोड़ेला। स्वर्णिम चतुर्भुज योजना में एके बढ़िया बिकास भइल बा आ ए हाइवे के चार लेन के बना दिहल गइल बा। राष्ट्रिय हाइवे 29 बनारस के वाया गाजीपुर, मऊ, गोरखपुर से जोड़त बा; राष्ट्रिय हाइवे7जेवन भारत के सबसे लंबा हाइवे ह ऊ इहाँ से नागपुर, हैदराबाद होत कन्याकुमारी तक जाला; आ राष्ट्रिय हाइवे 56 जौनपुर, सुल्तानपुर होत लखनऊ ले जाला।\nगंगा में नाव पर जल परिवहन बनारस की खातिर एगो महत्व के चीज बहुत प्राचीन काल से हवे। आजकाल गंगा नदी में हल्दिया (कलकत्ता) से इलाहाबाद ले घोषित राष्ट्रिय जल मार्ग – 1 बनारस से हो के गुजरेला।\nबनारस शहर की अन्दर परिवहन खातिर सिटी बस, छोटका टेम्पू, आ रेक्सा साधन बा। घाट की किनारे किनारे नाव से भी आइल-जाइल जा सकेला। बनारस के ज्यादातर बस्ती अंग्रेजन के पहिले के बसल बा जेवन आजकाल की परिवहन की साधन आ मोटर-गाड़ी की की हिसाब से ना बसल रहे। बाद के बस्ती भी सरकारी लापरवाही आ बिना योजना के बस गइल। नतीजा ई बा कि आज बनारस के सड़क कुल जाम खातिर मशहूर हो गइल बाड़ी।\nबनारस में वाराणसी जिला क मुख्यालय बा आ वाराणसी कमिश्नरी क कार्यालय बा। शहर के व्यवस्था स्थानीय स्वशासन की तहत नगर निगम देखेला। पानी क सप्लाई जल निगम करेला जेवन नगर निगम क अंग हवे। नया निर्माण आ नगर की नियोजन खातिर वाराणसी विकास प्राधिकरण बा। काशी विश्वनाथ मंदिर खातिर राजा बनारस की अध्यक्षता में एगो ट्रस्ट सन् 1983 ई. में बनल जेवन मंदिर के व्यवस्था देखेला।\nबनारस के भोर\nदशाश्वमेध घाट पर आरती\nगंगा जी के किनारा आ घाट\n↑ "Urban Agglomerations/Cities having population 1 lakh and above" (PDF). Office of the Registrar General & Census Commissioner, India. ओरिजनल (PDF) से 17 अक्टूबर 2013 के पुरालेखित. पहुँचतिथी 12 मई 2014. Unknown parameter |deadurl= ignored (मदद)\n↑ 2.0 2.1 "52nd REPORT OF THE COMMISSIONER FOR LINGUISTIC MINORITIES IN INDIA" (PDF). nclm.nic.in. Ministry of Minority Affairs. ओरिजनल (PDF) से 25 मई 2017 के पुरालेखित. पहुँचतिथी 26 दिसंबर 2018. Unknown parameter |deadurl= ignored (मदद)\n↑ "Uttar Pradesh District Factbook Varanasi District" (PDF). 2017. ओरिजनल (PDF) से 1 दिसंबर 2017 के पुरालेखित. Unknown parameter |deadurl= ignored (मदद)\n↑ कनिंघम, 1924, पेज 131-140\n↑ Pletcher, 2010 pp=159–160 |http://books.google.co.in/books?id=Mjr0X-8jrLAC&pg=PA159&redir_esc=y#v=onepage&q&f=false\n↑ Pletcher, 2010, pp=159–160 |http://books.google.co.in/books?id=Mjr0X-8jrLAC&pg=PA159&redir_esc=y#v=onepage&q&f=false\n"https://bh.wikipedia.org/w/index.php?title=बनारस&oldid=672666" से लिहल गइल\nएह पन्ना पर आखिरी बेर संपादन 15 मई 2020 के 13:00 बजे भइल रहल।


बजलऽ ए शंख बाकिर बाबाजी के पदा के ! – Anjoria\nखबर चौपाल देश आ समाज सरोकार\nअगस्त 27, 2011 अन्ना\nआखिर ऊ होइये गइल जवना के होखे के उमेद ना रहल. चउहत्तर साल के एगो बूढ़ अपना जिद्द से सरकार के झुका दिहलसि. सरकार अन्ना से निपटे में हर ऊ गलती कइलसि जवन कवनो मदान्ध सत्ता के मद में कर सकेला. पहिले त सोचलसि कि एह बूढ़ से का होई. बड़ बड़ भूत कदम तर रोवसु आ मुआ माँगे पुआ. एगो नेता डींगो हकले रहलन कि अन्नो का साथ उहे होई जवन बाबा रामदेव का साथे भइल रहुवे.\nबाकिर सरकार के हर दाँव उलुटा पड़त चलि गइल. अन्ना के तू तड़ाम कर के नाम लिहल गइल, भ्रष्टाचार में मूड़ी से गोड़ तकले डूबल बतावल गइल. ओकर हर छोट बड़ माँग के अनसुनी कइल गइल बाकिर ई जिद्दी बूढ़ आपन हर बाति मनवाववत चलि गइल. आ जब शनिचर का दिने संसद में बहस होत रहल त एगो सांसद सवाल तक उठवलनि कि आखिर ऊ कवन ताकत हऽ जवना का बल पर एगो चउहत्तर वरीस के बूढ़ बारह दिन से भुखाइल रहला का बादो शेर का तरह दहाड़त बा. अपना अन्दाज में अन्ना ओह सांसदो के आपन जबाब दे दीहले. कहलन कि दस दस गो बच्च पैदा करे वाला का जानी कि ब्रह्मचर्य में कतना ताकत होला.\nसरकार सोचले रहल कि बिना पार्टी पउवा वाला ई आदमी चंद लोग का सहारे कइसे आपन आंदोलन चला पाई. एही सोच में ऊ अन्ना के अनशन करे से पहिलही गिरफ्तार कर लिहलसि आ उनुका सहयोगियन के, जिनका के मीडिया टीम अन्ना के नाम दे दिहलसि, गिरफ्तार कर के जेल में डाल दिहलसि. ओकरा बाद जवन भइल तवना से इहे लागल कि अन्ना आ उनुकर टीम एह दाँव के काट पहिलही से सोच के रखले रहुवे. दिने भर में जवन समर्थन उफनाइल ओकरा के देखत सरकार के हाथ गोड़ फुला गइल आ ओहि दिने अन्ना के रिहाई के आदेशो जारी कर दिहलसि.\nबाकिर कहल जाला नू कि “खुदी को कर बुलन्द इतना कि हर तहरीर के पहले, खुदा बन्दे से खुद पूछे बता तेरी रजा क्या है ?” सरकार के मालूम ना रहल कि अन्ना के रिहाई से पहिले उनुका से पूछलो चाहत रहुवे. अन्ना जेल से निकले से इन्कार कर दिहले. दिल्ली पुलिस जब पन्द्रह दिन खातिर रामलीला मैदान में अनशन करे के अनुमति दे दिहलसि आ प्रशासन रात दिन एक करके रामलीला मैदान के रैली लायक बना दिहलसि तब अन्ना जेल से निकललन आ पूरा जुलूस का साथे रामलीला मैदान चहुँपलन.\nएह बारह दिन में सरकार के त बारह करम भइबे कइल कुछ अउरियो लोग के हवा निकल गइल. संसद एक सुर से अन्ना से अनशन तूड़े के अपील कइलसि बाकिर अन्ना तबले अनशन तूड़े के तइयार ना भइलन जबले संसद में उनुका मुद्दा पर प्रस्ताव पास ना हो जाव. कुछ लोग एकरा के संसद के अवमानना कहल, कुछ लोग अड़ियल रवैया, कुछ लोग कुछ अउर. कहल गइल कि एक बेर अइसन हो गइल त हर बेर केहू ना केहू आपन माँग लेके चलि आई. कहे वाला ई नइखे सोचत कि हर आदमी अन्ना ना होला, हर आदमी का लगे अतना धीरज भा जनता के दिल से संवाद करे के ताकत ना होला, आ सबले बड़ बाति कि हर आदमी का साथे मीडियो अइसे ना आवेले.\nखैर, जवन भइल तवन नीमन भइल. तय हो गइल कि जनता संसद से उपर होले आ संसद जनता के हर बात माने खातिर होले आपन बाति मनवावे खातिर ना. भ्रष्टतंत्र पर अधूरे सही बाकिर लोकतंत्र के ई जीत देश के आगा बढ़ावे में बहुते कारगर साबित होखी,\nइहे उम्मीद कइल जाव.\nबतकुच्चन – २५\nताजा आंदोलन से उपजल कुछ सवाल


"गोरिया के गोरे-गोरे गाल" के प्रीव्यू शो – Anjoria\nआर. एन. इंटरप्राइजेज के बैनर तले बनल भोजपुरी फिल्म ‘गोरिया के गोरे गोरे गाल’ के प्रीव्यू शो हालही में मुंबई के फन रिपब्लिक के प्रीव्यू थियेटर में भइल. रोमांस अउर कॉमेडी से भरल एह फिल्म के लोग खूब पसंद कइल. एकर सबले मजबूत पक्ष एकर संगीत बावे. नायक उत्तम तिवारी फिल्म में बहुते बढ़िया काम कइले बाड़न. भोजपुरी फिलिमन के जानल मानल हास्य कलाकार मनोज टाइगर फिल्म देखला का कहले कि मनोज तिवारी के बाद उत्तम तिवारी भोजपुरी सिनेमा के अगिला सुपर स्टार बनीहे. एहसे पहिले उत्तम कुमार ‘गोरकी परतकी रे’ में आपन अभिनय प्रतिभा देखा चुकल बाड़े.\nप्रीव्यू शो का अवसर पर फिल्म के नायक उत्तम तिवारी के जन्म दिनो धूमधाम से मनावल गइल. एह मोका पर सुपर स्टार मनोज तिवारी, मनोज टाइगर, एस.के. चटर्जी, सुरेश गुप्ता, अमर देवगड़े, कुलवंत सिंह, मनोज द्विवेदी, गोपाल मेहता, सुरेन्द्र सलूजा, शिवा चौधरी, संजय भूषण, दिनेश यादव आ प्रचारक समरजीत अउर उदय भगत वगैरह लोग मौजूद रहे.\nफिल्म प्रदर्शन खातिर तइयार बा. एकर निर्माता रवि शंकर तिवारी, लेखक-निर्देशक एस.एस. ललित, संगीतकार राजेश ललित आ विनोद गवार, गीतकार विपिन बिहारी, रास बिहारी पाण्डे अउर एस.एस. ललित हउवे. संवाद ललित शुक्ला, आ पटकथा एस.एस. ललित अउर रास बिहारी पाण्डे लिखले बाड़न. कैमरामैन अरुण मिश्र, नृत्य निर्देशक ज्ञान सिंह, एक्शन मास्टर रियाज सुल्तान, आर्ट डायरेक्टर सुनील झा, सह-निर्माता सुमन कुमार मेहता आ कार्यकारी निर्देशक सावन वर्मा हउवें.\nएह फिल्म में उत्तम कुमार का अलावे लवी रोहतगी, रवि शंकर तिवारी, रितु पाण्डे, लिलीपुट, मोनिका वर्मा, राज मेहता, रमेश गोयल, नीरज राज पोडे़ल, डी.पी. पाण्डे, सलीम अंसारी, नीरज बादशाह वगैरह कलाकार शामिल बाड़े.


राजनीति – Page 41 – टटका खबर\nझारखण्ड मुक्ति मोर्चा के गुरुजी शिबू सोरेन के उमेद रहल कि कांग्रेस कुछ ना कुछ सहारा जरूर दी बाकिर कुछ हाथे लागत लउकत नइखे. भाजपा का साथे गठबन्हन शिबू सोरेन के बेटा हेमंत सोरेन एह उमेद में तूड़ले रहलन कि कांग्रेस से मिल के मुख्यमंत्री बन जइहन. अब झारखण्ड मुक्ति मोर्चा गोल के लोग नाराज\nपिछला दिने एबीपी नेल्सन के सर्वे के परिणाम एबीपी न्यूज में देखावल गइल जवना में बतावल जात बा कि राजग के २०६ सीट मिल सकेला अगिला लोकसभा चुनाव में. संप्रग के हर जगह नुकसान मिलत देखावल गइल बा आ सबले अधिका फायदा इलाकाई गोलन के मिलत लउकत बा. बिहार का मामिला में सबले मजेदार परिणाम\nमुसलमानन से कइल आपन चुनावी वादा पूरा करे खातिर कवनो सीमा ले जाए क तइयार अखिलेश यादव पन्द्रह गो आतंकियन पर से मुकदमा हटावे के फैसला ले लिहले बाड़न आ बाकी चौदह गो अउर आतंकियन पर से मुकदमा हटा लेबे के तइयारी चलत बा. अखिलेश सरकार के एह फैसला से ओह आरोपियन के अपना के\nलोकसभा २०१४ के तइयारी में आपन आपन गोटी बइठावे लागल कांग्रेस आ भाजपा\nएक दिन पहिले गुजरात के मुख्यमंत्री के करीबी अमित शाह के भाजपा उत्तर प्रदेश के प्रभारी बना दिहलसि. अमित शाह गुजरात चुनाव के शानदार प्रबन्धन कर चुकल बाड़न आ अब उनुका के उत्तर प्रदेश भाजपा जइसन अझुराइल संगठन के सझुरावे के जिम्मेदारी दिहल गइल बा. काल्हु कांग्रेस अपना ३१ गो जिलाध्यक्षन के बदल दिहलसि आ\nपटना में हीरा तराशे के कारखाना खुलल\nबियफे का दिने पटना में एगो कारखाना के उद्घाटन मुख्यमंत्री नीतीश कुमार कइलन. एह कारखाना में हीरा तराशे के काम होखी आ हर महीना नाहियो त तीन लाख हीरा तराशल जाई. एह मौका पर उपमुख्यमंत्री सुशील मोदी, श्रम मंत्री जनार्दन सिंह सिग्रीवाल आ उद्योग मंत्री रेणु कुशवाहा समेत अनेके खासमखास लोग मौजूद रहुवे. बतावल जात\nसारण आ सिवान जिला के इलाका वाला महाराजगंज संसदीय सीट के उपचुनाव में दाखिल परचा में से दू गो परचा काल्हु खारिज कर दिहल गइल. अब छह जने मैदान में बाचल बाड़े. जदयू से पी के शाही, राजद से प्रभुनाथ सिंह,आ कांग्रेस से जितेन्द्र स्वामी का अलावा जनवादी पार्टी सोशलिस्ट के ओमप्रकाश सिंह, भारतीय एकता\nसोशल साइट पर टिप्पणी कइला खातिर गिरफ्तारी ला आईजी के आदेश चाही\nआजु बियफे का दिने सुप्रीम कोर्ट कहलसि कि सोशल साइट पर केहू का खिलाफ कुछ लिखे भा टिप्पणी करे का आरोप में गिरफ्तारी से पहिले राज्य के पुलिस महानिरीक्षक स्तर के कवनो अधिकारी से अनुमति लिहल जरूर होखी. एने हाल में कई बेर देखल गइल बा कि कवनो टिप्पणी से नाराज कुछ सत्ताधारी टिप्पणी करे\nलालू राबड़ी तेजस्वी तेज प्रताप आ मीसा के परिवर्तन रैली\nबिहार के राजधानी पटना में आज राजद आपन परिवर्तन रैली निकलसि. एह रैली से लालू प्रसाद अपना रैलियन के रिकार्ड खुदे तूड़ दिहलन. दावा बा कि दस लाख से अधिका लोग एह रैली में शामिल भइल. रैली में शामिल होखे खातिर आवे वाला लोगन ला राजद तेरह जगह से रेलगाड़ियन के इंतजाम कइले रहुवे. एह\nयूपी के कुंडा में तब डीएसपी रहल जिआउल हक के बेवा के दर्ज करावल मुकदमा का सिलसिला में आजु बुध का दिने सीबीआई राजा भईया के पूछताछ ला बोलवलसि. राजा भईया से पूछताछ पिछला छह घंटा से जारी बा. डीएसपी के बेवा परवीन आजाद केस जवन लिखवले बाड़ी ओहमें राजा भईया पर आरोप लगावल गइल


मुश्किल में ‘रमन’ – Anjoria\nसितम्बर 6, 2011 छत्तीसगढ़ में नक्सली आंदोलन\n– आरपी श्रीवास्तव\nछत्तीसगढ़ में नक्सली आंदोलन का खिलाफ सरकार के बनावल संगठन ‘एसपीओ’ अउर ‘सलवा जुडूम’ पर सुप्रीम कोर्ट के डंडा पिछलके महीना चलल रहे. संगठन के असंवैधानिक बतावत अपना सख्त आदेश में सुप्रीम कोर्ट कहले रहल कि राज्य सरकार अइसना संगठनन से हथियार वापस ले लेव. एह फरमान का बाद राज्य में नक्सलियन से लोहा लेत ‘एसपीओ’ के लगभग6हजार आदिवासी निहत्था होखे वाला बाड़े, आ ई रमन सिंह सरकार खातिर कवनो चुनौती से कम नइखे. बतावत चलीं कि छत्तीसगढ़ में एने हाल का दिनन में जवना तरह नक्सली गतिविधियन में इजाफा भइल बा, ओहसे राज्ये सरकार ना, केंद्रो सरकार चिंतित बिया.\n5 जुलाई के सुप्रीम कोर्ट कहले रहल कि माओवादियन का खिलाफ लड़ाई में ‘एसपीओ’ अउर ‘सलवा जुडूम’ के रूप में आदिवासियन के इस्तेमाल रोके के पड़ी, काहे कि एसपीओ के रूप में लगभग बिन सिखावल आ अलायक आदिवासियन के इस्तेमाल सरकार के नैतिक आ संवैधानिक जनादेश का खिलाफ बा. दरअसल, अनेके मानवाधिकार संगठन एसपीओ के विरोध कइले रहले आ सुप्रीम कोर्ट में जनहित याचिको दायर कइले रहले जवना पर सुप्रीम कोर्ट के फैसला दिहल गइल. समूचा नक्सल प्रभावित इलाका 40 हजार वर्ग मीटर में पसरल बा जवना में दंतेवाड़ा, वीजापुर, नारायणपुर, कांकेर अउर बस्तर इलाका खास तौर पर शामिल बाड़े. एह इलाका में नक्सलियन आ पुलिस के मुठभेड़ आए दिन होते रहेले. अब ले सैकड़ों पुलिसकर्मी हताहत भइल बाड़े. कुछ नक्सलीओ पुलिस आ अद्धसैनिक बल के गोलियन के निशाना बनल बाड़े. दिनों-दिन बढ़त नक्सली खौफ आ आंदोलन के खतमे करे ला आपरेशन ग्रीनहंट के तहत ‘एसपीओ’ के गठन राज्य सरकार कइले रहल, लेकिन ओकरा बाद नक्सली गतिविधि कम होखे का बजाय बढ़िये गइल बा.\nदरअसल, राज्य सरकार के एह फैसला से अनपढ़ नवहियन का कान्ह पर बंदूक लाद दिहल गइल बा. एहसे आदिवासी दू धड़ा में बंटा गइल बाड़े. नतीजतन गोलियन के तड़तड़ाट अउरो बढ़ गइल. सरकार आ नक्सलियन का बीच के एह टकराव से सबले बेसी प्रभावित आदिवासीए भइल बाड़े. जल, जंगल अउर जमीन पर आपन हक मांगे वाला आदिवासी अब दोराहा पर खाड़ बाड़े. एक तरफ नक्सली बाड़े त दोसरा ओर सरकार. आ समस्या जस के तस बाड़ी सँ. जाहिर बा कि अइसना में सुप्रीम कोर्ट के फैसला रमन सिंह सरकार खातिर कवनो मुश्किल आ झटका से कम नइखे.\nपिछला दिने दिल्ली में भाजपा के राष्ट्रीय महामंत्री सांसद सरोज पाण्डेय नक्सलवाद का मसला पर ‘वाद नहीं संवाद’ कार्यक्रम आयोजित कइले रही जवना में मुख्य वक्ता रहले राज्यसभा में विपक्ष के नेता अरुण जेटली, लेकिन संसदीय कार्यवाही का ऊ आ ना पवले. उनुका जगहा रविशंकर प्रसाद शामिल भइले. रविशंकर प्रसाद एसपीओ पर सुप्रीम कोर्ट के कड़ुआ टिप्पणी वाला आदेश पर कड़ा प्रतिक्रिया दिहले आ एह फैसला के मार्क्सवादी विचारधारा से प्रेरित बतवले. ऊ साफ-साफ इहो कहले कि देश के सुरक्षा तय कइल संसद के काम ह, न्यायपालिका के ना. राज्य के मुख्यमंत्री रमन सिंह नक्सली समर्थकन पर तंज कसत कहले कि दाढ़ी बढ़वले, कान्हि पर झोरा लटकवले आ दिल्ली में रहिके बड़-बड़ बात करे वाला लोगन के ई समुझे लेबे के चाहीं कि जब चारू मजूमदार आ कानू सान्याल जइसन माओवादी विचारको नक्सलियन पर अपना राह से बहकला आ लूट मचावे के आरोप लगावत अपना के अलग कर लिहले रहले त ई लोग अब कवना विचारधारा के बात करऽता. कहले कि नक्सलियन के पैरवी करे वालन के डीएनए टेस्ट करावे के चाहीं. ऊ एही बात पर चकित रहले कि नक्सली समर्थक बुद्धिजीवी कहाये वाला एगो समूह रायपुर से दिल्ली ले ई कहत बा कि स्कूलन में सुरक्षाकर्मियन के टिकावल गलत बा काहे कि पढ़ाई बाधित होत बा, लेकिन ऊ लोग ई सवाल ना उठावे कि अबही ले 107 स्कूल भवन के बम से उड़ाके नक्सली कवन पढ़ाई पढ़ावत बाड़े. कहलन कि 96 गो सड़क, 69 गो बिजली टावर आ 79 गो पंचायत भवन उड़ावे वाला नक्सलियन से सवाल काहे नइखे कइल जात ? आम आदिवासियन के जान लेबे वाला नक्सलियन के काहे मानवाधिकार के कठघरा में नइखे खड़ा कइल जात ? रविशंकर प्रसाद कहले कि नक्सली विकास विरोधी हउवे आ बंदूक का बल पर सत्ता हथियावे के सपना पोसले बाड़ै जवना कहियो पूरा ना होई.\nराज्य के मुख्यमंत्री रमन सिंह कहले राज्य सरकार अब छत्तीसगढ़ सहायक सेना में 6,000 से अधिका आदिवासियन के कांस्टेबल बनाई. इनका के नक्सलियन का साथे एगो लमहर लड़अई खातिर तइयार करे के बा. सरकार सुप्रीम कोर्ट के फैसला पर समीक्षा याचिका दायर करी. रमन सरकार के कहना बा कि निहत्था बना दिहल एसपीओअन के परिवारन के रक्षा के करी. पहिलही ऊ लोग अपना परिवार के सदस्यन के मौत देख चुकल बा. अब एह नया बल में एक समान बेहतर वेतनमान आ बीमा का साथे एह एसपीओअन के गरिमा पूर्ण जीवन जीए के अवसर मिली. रमन सिहं के तर्क रहल कि कबो एके गो वीरप्पन रहल, जवन 12 साल गिरफ्तारी से बाचत रहल, लेकिन छत्तीसगढ़ में फिलहाल हजारों वीरप्पन खतरनाक हथियार से लैस लुकाइल बाड़े. एहसे केन्द्र सरकार नक्सलवाद से निपटे खातिर राज्य के हथियारन आ बम पहचान वगैरह प्रौद्योगिकी के आधुनिकीकरण खातिर 125 करोड़ रुपिया के पैकेज देव.\nछत्तीसगढ़ सरकार के सहायक सेना के गठन आ ओहमें6हजार एसपीओ जवानन के कांस्टेबल बनावे के फैसला से ‘एसपीओ’ के जवान राहत महसूस करत बाड़े, लेकिन सर्वोच्च न्यायालय के फैसले से जवन बात सामने आइल बा, ओकरा सामने राज्य सरकार के ई निर्णय कतना न्यायोचित आ संवैधानिक होखी, फिलहाल ई बहस के मुद्दा बा. फिलहाल यदि राज्य सरकार6हजार जवान के पुलिस में बहाली करत बिया त एकर सीधा असर राज्य के बेरोजगार युवकन पर पड़ी. बाकिर जहाँ ले नक्सलवाद से निपटे के सवाल बा, त ओहमें टकराव के आसार अधिका लउकत बा. ‘वाद नहीं संवाद’ परिचर्चा में संवाद कम वाद के संभावना बेसी बा जवना के राजनीतिक दलन के गंभीरता से लेबे के होई.\nआर पी श्रीवास्तव पिछला बीस साल से “पंचायत पोस्ट” के संपादक हईं आ अब राष्ट्रीय साप्ताहिक अखबार “हमवतन” के संपादक.


रानी चटर्जी संग शमीम खान के जोड़ी फिलिम ’गुलाम’ में – Anjoria\nअमिताभ बच्चन के फिलिमन के नाम के नकल करे वाला अभिनेता शमीम खान ’अंधा कानून’ के बाद अब फिलिम ’गुलाम’ में रानी चटर्जी का संगे बेहतर अभिनय करत नज़र अइहें. अमिताभ बच्चन के आपन आदर्श माने वाला शमीम खान जल्दिए बॉलीवुड के कुछ बड़ बैनरन के बड़की फिलिमन में अभिनय करत नज़र अइहें.\nफिलिम गुलाम के निर्माता शंभू पांडेय हउवें आ एह फिलिम में मनोरंजन के सगरी मसाला मौजूद बा जवन दर्शक चाहेलें, जइसे कि एक्शन, रोमान्स, आ कॉमेडी. शंभु पांडे प्रोडक्शन आ उदय सिंह प्रोडक्शन के बैनर तर बनत एह फिलिम के अबहीं पोस्ट प्रोडक्शन काम मुंबई में चलत बा आ एकरा के जल्दिए रिलीज कइल जाई.\nफिलिम के सह निर्माता मोहन दास आ सी बी त्रिपाठी, निर्देशक विजय सोलंकी, संवाद-गीत अरविंद तिवारी, संगीत अमन श्लोक, छायांकन प्रमोद पांडे, नृत्य कानू मुखर्जी और संजय कोरवे, फाईट सिंह इज किंग, एडिटर नकुल प्रसाद, कथा-पटकथा शंभु पांडे.\nमुख्य कलाकारन में रानी चटर्जी, शमीम खान, विक्रांत सिंह, कोमल ढिल्लन, साहिल शेख, राज वशिष्ठ, शंभु राणा, संजय पांडे आ अली खान वगैरह बाड़ें.


मुसीबत खातिर एम डायल करीं – Anjoria\nNov 18, 2012 मनमोहन, ममता, मायावती, मुलायम, मुसलमान\nटाइम्स आफ इण्डिया पर एम जे अकबर के ब्लॉग में नयका लेख मनमोहन सिंह के डिनर डिप्लोमेसी पर लिखल गइल बा. अकबर साहब लिखले बाड़न कि आठ साल से बिना कुछ दिहले समर्थन के मलाई काटत मनमोहन एक बेर फेरु मुलायम से समर्थन चाहत बाड़न बिना कुछ दिहले. एह फेर में पता ना का गुफ्तगू भइल बाकि अतना त तय बा कि कवनो खास हासिल ना हो पावल मनमोहन के.\nअपना प्लान बी वाला मायावती के मनमोहन सिहं के डिनर खाए के नंबर बाद में मिलल. बाकि मायावती अतना चतुर राजनेता हई जे पता ना चले दिहली कि ई बात उनका खतना खराब लागल.\nआवे वाला संसद सत्र में मनमोहन का सोझा ममता के चुनौती बा. हालांकि ऊ जानत बाड़ी के पहाड़ा के खेल उनका पाला में नइखे. बाकि तबहियो यूपीए के खेल बिगाड़े में ममता आपन चाल चल चुकल बाड़ी. मुलायम आ मायावती अपना समय के इंतजार में बा लोग आ जहिया मिली तहिया पटकनिया देबे से बाजो ना आई लोग.\nएह बीच एगो अउर एम एह खेल में तुतुही बजा दिहले बा. हैदराबाद के एक सांसद वाली पार्टी एमआईएम यूपीए टू से आपन समर्थन वापिस ले लिहले बिया. एगो संसद से जतना फरक पड़े वाला बा ओहू ले बेसी चिंता के बात बा कि ई एगो लहर के सूचक बा. आसाम, यूपी, बंगाल हर जगहा के मुसलमान अब ई देखत बाड़ें कि केकरा साथे गइला से उनुका बेसी फायदा होखे वाला बा. दू हाली कांग्रेस के सरकार बनववला के कवनो फायदा ओह लोग के नइखे लउकत आ एहसे अब नवही मुसलमान खास मुसलमाने पार्टियन के साथे बहे लागल बाड़न भले ऊ पार्टी जमातेइस्लामी के समर्थन लेत होखे. एम जे अकबर लिखले बाड़न कि गुजरात के नरेन्द्र मोदी सरकार का तनखाह पर मुसलमान भलही बंगाल सरकार से अधिका होखसु बाकिर एकर फायदा मोदी के ना मिली. हँ बंगाल के वाम मोर्चा सरकार के एकर भुगतान जरूर करे पड़ल. आ अब मुसलमानन के पता चलल बा कि गुजरात के हर थाना में जतना मुसलमान सिपाही बाड़ें ओतना कवनो कांग्रेसी राज के पुलिस थाना भा मुलायमो के यूपी के थाना में नइखन.\nएह सब से कांग्रेस के मिले वाला सनेसा एकदमे साफ बतावत अकबर साहब लिखले बाड़न कि अगर मुसलमान कांग्रेस का पीछे खड़ा ना भइलन त ओकर लुटिया गोल होखल तय बा. अब बस इहे देखे के बा कि मुलायम आ मायावती कांग्रेस के एगो अउर बजट पेश करे के मौका देबे के तइयार बाड़न कि ना.


acharya sanjiv verma 'salil''s Page - JaiBhojpuri.com\nMalejabalpur, madhya pradesh, IndiaIndia Like0members like this\nBlog Posts (6)DiscussionsEventsGroupsPhotosPhoto AlbumsVideos acharya sanjiv verma 'salil''s Likes Acharya sanjiv verma 'salil''s Friends\nView All acharya sanjiv verma 'salil''s Page\nAbhishek Prasad and acharya sanjiv verma 'salil' are now friendsOct 9, 2012शशि कुमार सिंह (SHASHI) leftacomment for acharya sanjiv verma 'salil'"प्रणाम आ जय भोजपुरीबहुत बहुत बधाई आ शुभकामना रउवा जनमदिन पे ।\n"Aug 20, 2012acharya sanjiv verma 'salil' posted blog postsभाई दूज पर विशेष रचना : मेरे भैया संजीव 'सलिल'धनतेरसपर विशेष गीत... प्रभु धन दे... संजीव 'सलिल'Nov 2, 2010नबीन भोजपुरिया ( NB ) commented on acharya sanjiv verma 'salil''s blog post धनतेरसपर विशेष गीत... प्रभु धन दे... संजीव 'सलिल'"सलिल जी प्रणाम आ जय भोजपुरी\nबहुत ही सुन्दर गीत , सामान्य तौर पे धनतेरस के गीत कही पढे के ना मिलेला लेकिन राउर एह गीत के पढला के बाद इहो अरमान पुरा हो गईल ।\nबहुते नीमन रचना , आ बहुत सुन्दर प्रस्तुति ।\nधन्यवाद आ जय भोजपुरी"Nov 2, 2010Ramji Yadav commented on acharya sanjiv verma 'salil''s blog post धनतेरसपर विशेष गीत... प्रभु धन दे... संजीव 'सलिल'"आती सुंदर बहुत खूब बस असैही लिखाल करी"Nov 2, 2010Sudhir Kumar commented on acharya sanjiv verma 'salil''s blog post धनतेरसपर विशेष गीत... प्रभु धन दे... संजीव 'सलिल'"बहुत खुब सलिल जी, बहुत दिन बाद राउर लिखल पढे के मिलल, लेकिन हमेशा नियन बेहतरीन। एही तरह लिखत रहीं। जय भोजपुरी..."Nov 1, 2010acharya sanjiv verma 'salil' and प्रदीप भोजपुरियाPradeepBhojpuria are now friendsSep 4, 2010acharya sanjiv verma 'salil' posted blog postsदोहा सलिला: संजीव 'सलिल'अवधी हाइकु सलिला: संजीव वर्मा 'सलिल'अवधी हाइकु सलिला: संजीव वर्मा 'सलिल'Jul 14, 2010नबीन भोजपुरिया ( NB ) commented on acharya sanjiv verma 'salil''s blog post कुछ हाइकु: -----संजीव वर्मा 'सलिल'"प्रणाम आ जय भोजपुरी सलिल जी\nबहुत दिन के बाद लेकिन बेजोड बा राउर ई हाईकु स्टाईल के रचना ..\nबेहतरीन , लाजवाब ।\nधन्यवाद आ जय भोजपुरी"Jul 13, 2010Rajnish Kumar Singh commented on acharya sanjiv verma 'salil''s blog post कुछ हाइकु: -----संजीव वर्मा 'सलिल'"gajab ke Raura likhale bani .........Bahut kamal ke raura likhila......\nJai Bhojpuri..............."Jul 13, 2010acharya sanjiv verma 'salil' postedablog postकुछ हाइकु: -----संजीव वर्मा 'सलिल'कुछ हाइकुसंजीव वर्मा 'सलिल'*पावन भूमिभारत देसवा केप्रेरण-स्रोत.*भुला दिहिलबटोहिया गीत केहम कृतघ्न.*देश-उत्थान?आपन अवदान?खुद से पूछ.*अंगरेजी केगुलामी के जंजीरसाँच साबित.*सुख के धूपसँग-सँग मिललदुःख के छाँव.*नेह अबीरजे के मस्तक परवही अमीर.*अँखिया खोलीहो गइल अंजोरमाथे बिंदिया.*भोर चिरैयाकानन में मिसरीघोल गइल.*काहे उदास?हिम्मत मत हारकरल प्रयास.*दिव्यनर्मदा.ब्लॉगस्पोट.कॉमSee MoreJul 11, 2010 2\nMantu Singh leftacomment for acharya sanjiv verma 'salil'May 4, 2010जय भोजपुरी leftacomment for acharya sanjiv verma 'salil'"प्रणाम ,जय भोजपुरी\nराउर आगमन के दिल से स्वागत बा राउर विश्व के सबसे बड़ भोजपुरी के परिवार में,जय भोजपुरी परिवार सिर्फ इन्टरनेट पर लोगन के मेल मुलाकात के ही जरिया नइखे रही गइल, जय भोजपुरी परिवार भोजपुरिया और भोजपुरी के बारे में जाने के इच्छा रखे…"May 4, 2010acharya sanjiv verma 'salil' is nowamember of JaiBhojpuri.comMay 3, 2010 Welcome Them! RSS\nAcharya sanjiv verma 'salil''s Blog\nPosted on November 2, 2010 at 5:01pm0Comments\nबाकी… Continue धनतेरसपर विशेष गीत... प्रभु धन दे... संजीव 'सलिल'\nPosted on November 1, 2010 at 6:30pm3Comments\nवन, गिरि,… Continue दोहा सलिला: संजीव 'सलिल'\nPosted on July 14, 2010 at 10:25am0Comments\nदोहा सलिला: संजीव 'सलिल' *\nकरे 'सलिल' पंकज बने, तभी सही हो ठाठ.. *\nकथनी-करनी में नहीं, 'सलिल'… Continue अवधी हाइकु सलिला: संजीव वर्मा 'सलिल'\nPosted on July 13, 2010 at 11:17pm0Comments\nअवधी हाइकु सलिला:संजीव वर्मा 'सलिल'*… Continue AddaBlog Post\nAt 9:30am on August 20, 2012, शशि कुमार सिंह (SHASHI) said… प्रणाम आ जय भोजपुरीबहुत बहुत बधाई आ शुभकामना रउवा जनमदिन पे ।\nAt 11:43am on May 4, 2010, Mantu Singh said… At 6:31am on May 4, 2010, जय भोजपुरी said… प्रणाम ,जय भोजपुरी


यूपी विधानसभा – टटका खबर\nउत्तर प्रदेश विधानसभा के बजट सत्र के कार्यक्रम तय हो गइल बा. सत्र 29 जनवरी से शुरु हो के 11 मार्च ले चलावल जाई. काल्हु एकर शुरुआत राज्यपाल राम नाईक के अभिभाषण से होखी. मुख्यमंत्री अखिलेश यादव 12 फरवरी के बजट पेश करीहें. बजट सत्र बढ़िया से चले एह ला राय विचार करे खाति आजु


टटका खबर, शनिचर, २९ मई – Anjoria\nटटका खबर, शनिचर, २९ मई\nमई 29, 2010 news in bhojpuri, टटका खबर\nनक्सलियन का मार से सरकार के बोली गड़बड़ाइल\nमाओवादी षडयंत्र आ मानवता विरोधी हरकत से ज्ञानेश्वरी एक्सप्रेस के दुर्घटना ग्रस्त होखला का बाद केन्द्र सरकार के बोली गड़बड़ा गइल बा. ममता कुछ अउर बोलत बाड़ी, चिदम्बरम कुछ अउर, आ प्रणव बाबू बीच बचाव करत कुछ अउर. जवना सरकार के मंत्री एगो दुर्घटना का मामिला में एक सुर से ना बोल सकस ओह सरकार से उम्मीद कइल कि ऊ मानवता के दुश्मन नक्सलियन से निबट पाई बेकार बा. एगो नक्सली मराता त नक्सली चार गो आदमी मार गिरावत बाड़े. देखा दिहले बाड़न कि सरकार ओकनी के कुछ ना उखाड़ सके अपना माथा के बार भलही नोच लेव. ज्ञानेश्वरी एक्सप्रेस दुर्घटना में करीब दू सौ आदमी के मरे के खबर बा बा बाकिर सरकारी आँकड़ा ९५ के बा. तेरह गो डिब्बा पटरी से उतरल जवना में पाँच गो डिब्बा के फेर मालगाड़ी कचारत निकल गइल. एक डिब्बा में ७२ मुसाफिर, कम से कम. कुल कतना मौत भइल होखी अन्दाज रउरा लगाईं. आ उहो शिखण्डी लगावस जे नक्सलियन के पैरोकार हउवन. अइसनका दुर्घटना पर ऊ कुछ ना बोलस बाकिर जो कहीं चार गो नक्सली मरा जा सँ त ससुरे हुँआ हुँआ करे लगीहें.\nआतंकी उग्रवादी केहू के ना होलें, अपना बापो के ना\nऊ बस अपना मकसद के प्यार करे लें जवना खातिर ऊ जान तक देबे ला तइयार रहेलें. पाकिस्तानो उग्रवादियन आतंकियन के जनमावे पाले पोसे में पीछे ना रहे बाकिर ओकरो पर हमला बोलत रहलें सँ. काल्हु पाकिस्तान में दू गो मस्जिद पर भइल तालिबानी हमला में कम से कम अस्सी आदमी के मराये के खबर बा. तालिबानी फिदायिन अहमदिया मुसलमानन के मस्जिद पर हमला बोलले रहलें. तालिबानी अपना के कट्टर इस्लामी मानेलें आ इस्लामे के दोसरा बहाव के विरोध करेलें.\nआखिरी दिने समझौता हो गइल नेपाल में\nआ संविधान सभा के कार्यकाल एक साल खातिर अउर बढ़ा दिहल गइल. संविधान सभा का जिम्मे नेपाल के संविधान बनावे के जिम्मेदारी दिहल गइल बा बाकिर समय बीतलो पर ऊ कवनो संविधान ना बना पवलें. माओवादी अपने सुर निकालत रहेलें जवना से बाकी दल सहमत ना हो पावस आ मामिला लटकत रहेला. काल्हु २८ मई के ओकर कार्यकाल खतम होखे वाला रहुवे आ नेपाल में संवैधानिक संकट बन गइल रहुवे.\nचलनी दूसे सूप के, जेमे बहत्तर छेद\nमायावती का संपत्ति पर हाय तोबा मचावत विपक्ष के खुला चुनौती देत बसपा नेता सतीशचन्द्र मिश्र कहले बाड़े कि मायावती अपना संपत्ति के आँकड़ा सार्वजनिक कर देबेली. उनका लगे कवनो बेनामी संपत्ति नइखे. बाकिर ऊ लोग जे नेतागिरी करे से पहिले एगो साइकिल के मालिक रहे, ऊ बतावे कि आज ऊ अरबो खरबो के नामी बेनामी संपत्ति के मालिक कइसे हो गइल? ऊ अपना आमदनी के स्रोत बतावे. सरकार ओह लोगन के नाम उजागर करे जिनकर नाम स्विस बैंकन में अकूत संपत्ति राखे खातिर सरकार के ओहिजा से मिलल बा. हर पार्टी के नेता आपन शुरुआती संपत्ति आ आजु के संपत्ति के खुलासा करे तब मायावती पर सवाल उठावे. मायावती त अपना आमदनी के स्रोत समेत खुलासा करेली आ ओह पर आयकोर देबेली बाकिर बाकी लोग?\nमुलायम कहले कि सरकार वादाखिलाफी करत बिया\nजनगणना में जातियन का गिनती का सवाल पर केन्द्र सरकार के कदम डगमगात देख यादव त्रिमूर्ति जबानी हमला बोलल शुरु कर दिहले बाड़े. पहिले शरद यादव बोलले आ अब मुलायम सिंह कहले बाड़न कि सरकार एह मसला पर वादा खिलाफी करत बिया. ओने कांग्रेसी मंत्री अजय माकन हर पार्टी के युवा सांसदन के चिट्ठी लिख के कांग्रेस के मुसीबत में डाल दिहले बाड़न. माकन जातिगणना का खिलाफ बाड़े. दोसरा तरफ दोसर मंत्री मोइली जातिगणना खातिर खुलेआम अभियान चलवले बाड़े.\nभउजी टिकट लेबे से इन्कार कर दिहली\nसपा से राज्यसभा खातिर जया बच्चन के टिकट मिलला का बाद अमर सिंह तेज हो गइल रहलें आ बच्चन परिवार में फैसला हो गइल कि जया बच्चन टिकट ना लीहें आ परिवार के विवाद से दूर रखीहें. अब जया बच्चन वाली सीट अमर सिंह के धुर विरोधी दोसर राजपूत मोहन सिहं के दे दिहल गइल बा. मोहन सिंह अमर सिहं के खुलेआम गरियावेलें आ दुनु राजपूतन के लड़ा के सपा के यादव नेतृत्व निश्चिन्त बा. गोतिया के काट गोतिये करेला!\nसीबीएसई के गणित में सौ के मतलब पंचानबे होला\nकुछ विद्यार्थियन के फेल होखे से चिंतित सीबीएसई एह साल से ग्रेडिंग प्रणाली से रिजल्ट दिहल शुरु कइले बा जवना में केहू के फेल ना कइल जाई. सबसे निचला ग्रेड पावे वाला के पाँच गो मौका दिहल जाई अगिला क्लास में प्रोमोट होखे खातिर. एह प्रणाली से केहू के टॉपर ना मानल जाई आ ९१ से १०० अंक पावे वालन के एकही ग्रेड एवन दिहल जाई. ग्रेड के प्रतिशत में बदले खातिर सीबीएसई ओहमें साढ़े नौ से गुणा करे के कहले बा. जइसे कि टापग्रेड वालन के मिलल दस के मतलब भइल पंचानबे फीसदी. दोसर मतलब ई कि केहू के पंचानबे से उपर ना मिली. हो सकेला कि पढ़ाई में पिछड़ल विद्यार्थियन के सहूलियत देबे खातिर एक जमाना उहो आ जाव कि जेकरा अस्सी से उपर मिली ओकरा के आगा ना पढ़े दिहल जाई! काहे कि ऊ अतना जानकार बा कि ओकरा के पढ़वला के जरुरत नइखे. फिसड्डी छात्रन के उत्साह बढ़ावे खातिर ओकनी के आगा बढ़े खातिर संवैधानिक संरक्षण दिहल जाई.\nलोकसभा आ विधानसभा के कार्यकाल नियत होखो\nहर साल दू साल पर होखे वाला चुनावन से आजिज जनतो चाहेले कि एकर कवनो समाधान निकालल जाव. पहिले लोकसभा आ विधानसभा के चुनाव साथही करावल जात रहुवे आ ओहसे खर्चो कम पड़त रहे आ सुविधो रहत रहुवे. बाकिर बार बार होखे वाला मध्यावधि चुनावन से हालत गड़बड़ा गइल. अब हर साल कहीं ना कहीं चुनाव होत रहेला आ एकरा चलते विकास कार्यन में बाधा पँहुचेला. भाजपा नेता लालकृष्ण आडवाणी अपना ब्लाग पर लिखले बाड़न कि एह मसला के जब ऊ प्रधानमंत्री आ वित्तमंत्री का सोझा उठवलन त ऊ लोग ध्यान से उनकर बात सुनल. अब एह ध्यान से सुनला का बारे में का कहल जाव? सरकार त हर बतिये ध्यान से सुनत रहेले, कबो कुछ करे तब नू!\nशेयर बाजार में सुधरा आइल तीसरको दिने बनल रहल\nपिछला कई दिन से हो रहल लगातार गिरावट का बाद पेंडुलम दोसरा तरफ चल निकलल बा आ काल्हु लगातार तीसरका दिने शेयर बाजार के सूचकांक में बढ़ोतरी भइल. सोरह हजार से नीचे तक चल गइल सूचकांक फेर सोरह हजार आठ सौ हो गइल बा.\nभारत जिम्बाब्वे के जीता दिहलस\nतीन देशन का बीच हो रहल एकदिना क्रिकेट शृंखला में जिम्बाब्वे का साथ खेलत मैच में भारत अपना पहिलका पारी में पाँच विकेट पर २८५ रन के स्कोर खड़ा कइलस. बाकिर जब जिम्बाब्वे खेले उतरल त भारत के गेंदबाज अइसन गेंदबाजी कइलें कि ओकरा जीतही के पड़ल आ आ ४९वाँ ओवर में जिम्बाब्वे २८९ रन बना के जीत गइल. भारत के गेंदबाज दस गो गेंद अउरी फेंके से बाच गइलें.\nटटका खबर, शुक, २८ मई\nटटका खबर, अतवार, ३० मई


फँस गइलऽ बबुआ कहाँवा रे जईबऽ, पागाहा तूड़ा के केने रे परईबऽ .. - cartoondhun\nHome भोजपुरी गलचउर फँस गइलऽ बबुआ कहाँवा रे जईबऽ, पागाहा तूड़ा के केने रे परईबऽ ..\nCartoonist - Omprakash Amritanshu\nफँस गइलऽ बबुआ कहाँवा रे जईबऽ, पागाहा तूड़ा के केने रे परईबऽ ..\nPosted By: Cartoonist Omprakash Amritanshuon: June 24, 2017 In: गलचउरTags: Cartoondhun, नीतीश कुमार, पागाहा, बिहार की बेटी, मीरा कुमार, रामनाथ कोविंद, राष्ट्रपति चुनाव, लालू यादवNo Comments\nफँस गइलऽ बबुआ कहाँवा रे जईबऽ\nपागाहा तूड़ा के केने रे परईबऽ ।\nकहाँवा रे जईबऽ केने रे परईब\nअब त महिला दलित विरोधी कहईबऽ ॥\nअब बतावऽ नीतीश बाबू तोहार वोट केने पड़ी ? UP में कि बिहार में ? राष्ट्रपति मीरा कुमार के बनईबऽ कि रामनाथ कोविंद के ? समर्थन केकारा के देबऽ रामनाथ कोविंद के कि मिरा कुमार के ? दलित पुरूष के विपक्ष में कि दलित महिला के पक्ष में ? आपन घर के बेटी के कि पड़ोसी राज्य के बेटा के ? बिहार के बेटी के हरवईब कि जीतवईब ? दलित के दिल के हिरो बनबऽ कि जिरो बनके रह जईब ? दलित के वोट पर राज करब कि अबकि चुनाव में मात खईबऽ । उत्तरप्रदेश के वोट लेबऽ कि बिहार के । अब छाती अड़काके हामारा लेखा चलबऽ कि छाती सटकाके ? मोदी जी के शरण में गिरबऽ कि विरोधी के साथे खाड़ा होके जियरा हुलसईबऽ ? NDA से नाता जोड़बऽ कि महागठबंधन के बंधन तुड़बऽ ?\nबतावऽ नीतीश बाबू अब का करबऽ ? अब त गोड़ छनाईल बा । महगठबंधन के पगाहा में बँधा गइल बाड़ऽ । पगहा तुड़बऽ कि चुप – चाप खूँटा पे बन्हईबऽ ? सांढ़ जइसन हंकड़बऽ कि बकरी लेखा मिमिअईबऽ ? बिहार द्रोही के ठप्पा लगवईब कि UP के रंग में रंगईबऽ ? बिहार के सपूत कहईबऽ कि कपूते बन के रह जईबऽ ? माटी के लाज बचईबऽ कि आपन मट्टी पलिद करवईबऽ ?\nआवऽ चलऽ मीडिया के कैमरा में मुँह देखईबऽ कि चुहानी में मुहँ लुकईबऽ ? एतिहासिक भूल करबऽ कि इतिहास में नाम लिखवईबऽ ? हई देखऽ रकटुआ पम्पलेट बना के रखले बा – ‘ दलित महिला विरोधी ‘ ? पम्पलेट पिठी पे चिपकवईबऽ कि आपन DNA देखईबऽ ? बोलऽ – बोलऽ नीतीश बाबू कुछुओ बोलबऽ कि मुँह में जाब लगवईबऽ ? हा..हा हा..हा हा..हा हा..हा हा..हा हा..हा हा..हा हा..हा\nहमके जान – बूझ के ज़हर खाए के आदत नईखे बड़का भईया। जब हार पक्का बा त बिहार के बेटी पर जुआ खेलल कवन आच्छा बात बा ?\nTags: Cartoondhunनीतीश कुमारपागाहाबिहार की बेटीमीरा कुमाररामनाथ कोविंदराष्ट्रपति चुनावलालू यादव\nकोविंद के समर्थन में नीतीश कुमार । क्या लालू से नाता टूटेगा ?\nराजीव उपाध्याय को जन्मदिन की शुभकामना दे रहा हूँ..\nनिरहु चुनाव लड़िहें ! त हमहूँ लड़ब\nमातृभाषा दिवस के शुभकामना


पूर्वांचली मूल के कृपाशँकर सिंह आजु भाजपा में शामिल होइहें – टटका खबर\nउत्तर प्रदेश खेल देश-दुनिया भोजपुरी पट्टी व्यापार\nJul 7, 2021 असम, कृपाशँकर सिंह, क्रिकेट, जेईई मेन परीक्षा, पूर्वांचली, बलिया, भाजपा, मंत्रीमंडल विस्तार, महाराष्ट्र, मिताली राज, मोदी मंत्रीमंडल, शेयर बाजार\n(टटका खबर, बुध, आषाढ़ अन्हरिया त्रयोदशी, 2078 विक्रमी)\nमहाराष्ट्र के गृह राज्यमंत्री रहल आ मुंबई कांग्रेस के अध्यक्ष रह चुकल कृपाशंकर सिंह आजु भाजपा में शामिल होखे वाला बाड़ें. कश्मीर में अनुच्छेद 370 हटावे के विरोध करे वाली कांग्रेस से ऊ तबे इस्तीफा दे दिहले रहलें बाकिर अबहीं ले कवनो दोसरा गोल में शामिल ना भइल रहलें. उनुका अइला से मुंबई महानगरपालिका के अगिला चुनाव में भाजपा के भाव बढ़ सके के उमीद जतावल जात बा काहें कि अबहीं ले महाराष्ट्र भाजपा का लगे कवनो दमदार पूर्वांचली नेता ना रहुवे जे ओहिजा रहे वाला पूर्वांचलियन के अपना पाला में समेट सकत रहुवे. महानगरपालिका जीत के भाजपा शिवसेना से आपन हिसाब चुकता कइल चाहत बिया.\nउत्तर प्रदेश के राज्यमंत्री उपेंद्र तिवारी आ उनुका परिवार के औरतन का खिलाफ फूहड़ गारी देबे के तीन गो आरोपी मंगल का दिने बलिया के अदालत में सरेंडर हो के जमानत ले लिहलें. बाकिर अब जब मामिला में पाक्सो एक्ट जोड़ा गइल बा त ओह लोग के गिरफ्तारी के गुंजाइश बनि गइल बा. एग मामिला में अब पुलिस मंत्री रह चुकल अंबिका चौधरी आ बलिया जिला पंचायत के अध्यक्ष पद पर जीतल आनंद चौधरी समेत कई जने पर पाक्सो एक्ट का तहत कार्रवाई कर सकेले.\nयूपी के योगी राज जइसन रुख अख्तियार कइले असम के हिमंता बिस्व सरमा के सरकारो गुंडा मवालियन पर कवनो रहम करे में विश्वास ना करे. विरोधियन आ लिब्रांडुवन के शिकायत बा कि सरकार निर्दयी बन गइल बिया आ अपराधियन के मार गिरावल शुरु कर दिहले बिया. विरोधी गोलन के कहना बा कि अगर अपराधी पुलिस हिरासत से भागत बा त एकरा खातीर पुलिस दोषी बिया ओह अपराधी के मार गिरावल गलत बा. जानो जोग बा कि पिछला दू महीना में असम में एक दर्जन अपराधीयन के मार गिरावल गइल बा.\nकई राज्यन के राज्यपालन के फेराबदली कइला का बाद प्रधानमंत्री नरेंद्र मोदी अपना मंत्रिमंडल के आजु साँझ विस्तार करे वाला बाड़न. दुसरका बेर सरकार बनवला का बाद ई पहिला विस्तार होखे जा रहल बा आ एहमें चुनाव में जाए वाला राज्यन के समीकरण दुरुस्त करे के कोशिश कइल जा सकेला. सुने में आवत बा कि एह विस्तार के मलाई खास क के पिछड़ा वर्ग के मिले जा रहल बा.\nजेईई मेन 2021 के तिसरा आ चउथा दौर के टारल इम्तिहानन के करावे के एलान काल्हु केंद्रीय शिक्षा मंत्री डॉ रमेश पोखरियाल निशंक करत बतवलें कि तिसरका दौर के परीक्षा 20 से 25 जुलाई ले आ चउथका दौर के परीक्षा 27 जुलाई से2अगस्त का बीच करावल जाई. जे परीक्षार्थी कवनो कारण से एह परीक्षन का ला आपन आवेदन जमा नइखे कइले ऊ आठ जुलाई के रात 11 बजकर 50 मिनट तक तिसरका दौर के आ9जुलाई से 12 जुलाई का बीच चउथका दौर ला आवेदन कर सकेलें. अबकी परीक्षा केंद्र पहिले का मुकाबले दुगुना कर दीहल गइल बा.\nभारतीय महिला क्रिकेट टीम के कप्तान मिताली राज इंग्लैंड के खिलाफ हाल ही में खेलल गइल वनडे सीरीज में अपना शानदार प्रदर्शन का चलते फेरु आईसीसी महिला वनडे रैंकिंग में माथ पर आ गइल बाड़ी. 22 बरीस के अपना क्रिकेट करियर में मिताली आठवीं बेर माथ पर आइल बाड़ी.\nबैंकिंग अउर वित्तीय कंपनियन का शेयरन में लिवाली का चलते काल्हु सेंसेक्स 53129 अंक के नया ऐतिहासिक ऊँचाई छू लिहलसि जबकि आ निफ्टी 15914 अंक छूअला का बावजूद अपना पिछला ऊँचाई से कुछ पहिलहीं थाक गइल. एकरा बाद लिवाली करे वाला मुनाफा काटल शुरु कर दिहलें आ बाजार गिरावट का साथे बंद भइल. रिलायंस इंडस्ट्रीज, टीसीएस आ इंफोसिस जइसन बड़की कंपनियन में बिकवाली रहला से ई हाल भइल. दुनिया के बाजार से जवन संकेत आजु भोर ले आइल बा ओह से लागत बा कि एहिजो के बाजार में बिकवाली जारी रह सकेले.\nमोदी सरकार के दुसरका दौर के पहिलका मंत्रिमंडल विस्तार


‘दौलत की जंग’ ला विराज भट्ट के खतरनाक स्टंट – Anjoria\nमई 8, 2014 अक्षरा सिंह, दौलत की जंग, विराज भट्ट\nभोजपुरी एक्शन स्टार विराज भट्ट हाल ही में अपना नया फिलिम ‘दौलत की जंग’ ला एगो अतना खतरनाक स्टंट कइलन कि बस पूछीं मत. ई स्टंट जमीन से डेढ़ सौ फीट उपर एगो वायर का सहारे लटक के करे के रहल.\nभोजपुरी के हिट अदाकारा अक्षरा सिंह एह फिलिम में विराज भट्ट के नैन मटक्का कइले बाड़ी. पहिला बेर ई जोड़ी परदा पर नजर आई.\nनिर्देशक रत्नेश सिन्हा के एह फिलिम में अक्षरा सिंह शहरी कॉलेजिया छोरी बनल बाड़ी.\n(शशिकात सिंह, रंजन सिन्हा, प्रशांत-निशांत)\nसीमा सिंह के दिल मांगे सईंया\nरिंकू घोष के ‘खून भरी मांग’ रिलीज ला तइयार


‘‘काहे रमेसर, ई सभ बरध तहरे हवन? कब लिहल·? ई बहुते आछा काम कइल·। तहरो थउँसल खेती अब ठाढ़ हो जइहें।’’ रमेसर तिवारी के बुझाइल जइसे हाथ आइल गरर्इ अब छटकले चाह·तीया। काका अवते एगो अगिनबान छोड़ि दिहले रहन। एहि बीच कुश काका निहुर के, चुक्कीमुक्की बइठ के, बरधन के आगाड़ी-पिछाड़ी बारीकी आ तन्मयता से कुछ तलाशे लगलें, जइसे पय-पातर, बार-भँवरी के गहन अनुसंधान करत होखसु। काका के नजर बेरि-बेरि बथान से उठि के दलान क ओरि छहल जाय जहाँ अगुआ आगंतुक लोग बिराजमान रहन।\n‘‘का हो रमेसर, इहाँ सभे के?’’ फिन उत्तर के प्रतीक्षा कइले बेगर बात के रोख बदलत बरध-बखान प उतर अइलें जइसे एहि प्रश्न के कवनों बिसेख महत्व ना होखे।\nरानी के बियाह क बड़ा.शोर ह बरात बलिया से आइल ह,दश दिन पहिलवै से टेंट तम्बू...


भोजपुरी विशेष: जब धोनी ललकरले, हम कवनो के माही-वाही नाहीं, हमका चांही बदला ... | Bhojpuri special Mahendra Singh Dhoni mahi IPL cricket corona nodakm– News18 Hindi\nभोजपुरी विशेष: जब धोनी ललकरले, हम कवनो के माही-वाही नाहीं, हमका चांही बदला ...\nधोनी के एगो बिडियो भाइरल भइल रहे जवना में उनकर लइकी भोजपुरी में पूछs तारी, ऐ महेनदर सिंह धोनी, कइसन बा ?\nआईपीएल आवे वाला बा. क्रिकेट से सन्यास महेनदर सिंह धोनी के खेल देखे के सबका इंतजार बा. सब इहे चाहता कि धोनी फेर से धुन देस. यही मौका पर लेखक धोनी के खेल अउरी उनका स्टाइल के याद करत बाने.\nLast Updated : September 08, 2020, 13:33 IST\nई कोरोना के कबs मऊतs आई, पाता ना. एकरा चलते किरकेटो के माजा किरकिरा हो गइल. पांच महीना से छाक्का-चौउका देखलs मोहाल रहे. लेकिन अब आइपीएल होखे के खबर से मिजाज हरियर बा. अब फेन कपार पs किरकेट के बोखार चढ़ी. मन बेचैन बा कि कब 19 सितम्बर आवे कि महेनदर सिंह धोनी के खेलs देखीं. धोनी जइसन खेलाड़ी बिरले पैदा होखे ले. जेतना बड़s खेलाड़ी ओतने बड़s इंसान. मन में बबंडर उठलs बा कि ऊ सनयास लेला के बाद कइसन खेलीहें. हमार तs साध बा कि धोनी धुआंधार खेलs देखावस जवना से कि बिरोधी लोगन के जबाब मिल जाए.\nएक साल से बेसी हो गइल उनका के मैदान पs देखला. एह बात में कवनो शक नइखे कि हम धोनी के पक्का सपोटर हईं. उनका खिलाफ एक्को लफज मंजूर नइखे. काल्हे बड़का चा के लइका बंटिया से धोनी खातिर बतकूच्चन हो गइल. बंटिया कहे लागलs कि अब धोनी-तोनी गइले हावा खाये, खेला देखे के बा तs रोहित सरमा के देखs. हम कहनी, देखs बंटी तूं रोहित के भजन गावs, ओहसे हमरा कोवनो दिकत नइखे, लेकिन इ बतावs कि रोहित, धोनी जइसन भोजपुरी कबो बोल सके ले का ? धोनी बिहारी होके दू-दू गो बल्ड कप जितवले, का रोहित कबो अइसन कर सकिहें ? बंटिया आंख तरेर के कहलस, ई धोनी कब से भोजपुरी बोले लगले? हम तs टीभी पs उनका के धुराझार अंगरेजी बोलत देखले बानी. आ ई बतावs कि धोनी कब से बिहारी हो गइले ? ऊ तs रांची रहेले.\nधोनी कहले, हमरा बदला चाहीं\nबंटिया के बात पs खीस बर गइल. कहनी, देख तोरा ना बुझाए तs मुंह न लड़वनी. महेनदर सिंह धोनी अपना जिनगी के शुरुआती 23 रनजी मैच बिहारे से खेलल रहन. उनकर किरकेट बिहार से शुरू भइल तs ऊ बिहारी कहइंये कि ना ? उनकर बाबू जी नौकरी करे अत्तराखंड से रांची आइल रहन. रांची में धोनी के संघतिया भोजपुरी बोले वाला रहनs. एहसे उहो भोजपुरी बोले के जान गइले. धोनी पर बनल सिनेमा ना देखले रहस का ? धोनी जब पंजाब वला मैच के हाल सुनावतs बाड़े तs उनककर डाइलौक रहे, “पूरे डे थ्री में उनका एक्के बिकेट गिरता है.” इ फिलिम में धोनी के हिन्दी पs भोजपुरी के ठप्पा लागल रहे.\nऊ भले टीभी पs अंगरेजी में बतियावले लेकिन अपना संगी साथी में भोजपुरिये टोन में हिंदी बोलेले. दू साल पहिले आइल अस्नीकर चकलेट वाला प्रचारो में धोनी भोजपुरी में डाइलौक बोलले रहन. धोनी बैट के तलवार बना के कहतs बाड़े- हमका चांही बदला, हम कवनो के माही-वाही नाहीं.... धोनी तs धोनी उनकर नन्हबुटनी लइइकियो भोजपुरी बोलेले. धोनी के एगो बिडियो भाइरल भइल रहे जवना में उनकर लइकी भोजपुरी में पूछs तारी, ऐ महेनदर सिंह धोनी, कइसन बा ? तs ऊ जबाब में कहत बाड़े- ठीके बा. बंटिया हमार बात सुन के सकपका गइल लेकिन ढीठ अइसन कहलसs – देखs ए सन्नी भईया, तूं कतनो काथा कहानी कहs लेकिन रोहित के आंगा सभे फेल बा.\nधोनी अउर सांसद मनोज तिवारी\nजब कतनो समझवला पs बंटिया ना मानलs तs कहनी, देखs 19 सितम्बर के पहिले मैच में पाता चल जाई कि सेर के बा आउर सवासेर के बा. धोनी अउर रोहित के टीम में जब भिड़ंत होई तs पानी के थाह लागs जाई. रोहितो बड़s खेलाड़ी हवें लेकिन धोनी के बराबरी मोसकिल बा. धोनी जइसन किरकेटिया दिमाग दुनिया में खोजलो ना मिली. उनकर रेफरल अउर असटम्पिंग के कवनो जोड़ा बा ? खेलाड़ी के बातs छोड़s, धोनी दिल के राज हवन. एह साल 15 अगस्त के जब धोनी सनयास लेले रहनs तs ओह घरी बारह साल पुरान एगो बिडियो भाइरल भइल रहे. ई बिडियो में भोजपुरी सिनेमा के हीरो मनोज तिवारी के मेहरारू रानी पांडे डांस करत बाड़ी अउर धोनी टेबुल पs बईठ के गीत गवनई के आनंद उठा रहल बाड़े. बंटिया पूछलस, भला धोनी मनोज तिवारी के कइसे जानतs रहन ? हम कहनी, धोनी के बिजनेस पाटनर अरुण पांड हउवन. मनोज तिवारी के मेहरारू रानी पांडे उनकर बहिन हई. मनोज तिवारी 2008 में भोजपुरी सिनेमा के बड़का हीरे बन गइल रहन. उनकर मेहरारू रानी पांडे भी गायिका रही अउर परदा पर आवल चाहतs रही. तब मनोज तिवारी एगो एलबम बनावे के सोचले. जब बिडियो के शूटिंग के तइयारी होखे लागल तs रानी पांडे के भाई अरुण पांडे आपन दोस्त धोनी से एकरा में काम करे के कहले. धोनी रानी के बहिन जइसन मानतs रहन.\nऊ एह बिडियो में काम करे के खातिर तैयार हो गइले. तब ले धोनी भारत के कपतान बन गइल रहन. ओह घरी उनका परचार खातिर करोड़ो रोपेया मिलतs रहे. लेकिन ऊ अपना दोस्त के बहिन खातिर एह बिडियो में बिना पइसा के काम कइले. अइसन दिलदार हवें महेनदर सिंह धोनी. एतना बात सुन के बंटिया के काठ मार देलस. ऊ टुकुर-टुकुर हमरा देने देखे लागलs. फेन कहलस, का सन्नी भइया तूं हमार दिमागे फेर दिहलs.\nbhojpuri special corona Cricket IPL Mahendra Singh Dhoni


खबर एक नजर में (8 जुलाई 2011) – टटका खबर\nचलनी दूसे सूप के जेमे बहत्तर छेद\nकांग्रेस के राजकुमार राहुल गाँधी एह घरी अपना किसान यात्रा पर बाड़न. काल्हु उनुकर बयान आइल कि यूपी के सरकार दलालन का हाथ में बा. दुर्योग देखीं कि काल्हुवे केन्द्रीय कपड़ा मंत्री के इस्तीफा दे देबे के पड़ल. उघार त ऊ बहुत दिन पहिले हो गइल रहले बाकिर जब शिकंजा कसे लागल त काल्हु मजबूरी में इस्तीफा दे दिहलन. अब कुछ दिन में ऊहो तिहाड़ के मेहमान बन जासु त अचरज ना होखी. लागत बा कि केन्द्र सरकार घोटालेबाजने से चलत रहल ह आ शायद चलतो बिया. एक एक करके अतना मंत्री कबहू जेल ना गइले. बाकिर आपन दोष ना देखत राहुल दोसरा पर अछरंग लगावत चलत बाड़न.एगो मुँहदुबर के प्रधानमंत्री का कुर्सी पर बइठा के ओकरा ईमानदारी का आड़ में चोर बेईमानन के सरकार चलावल जा रहल बा. अगर केन्द्र सरकार ईमानदार रहो त कवनो राज्य सरकार के बेंवत नइखे जे ऊ गलत काम करि सको. बाकिर अपना आँखि के फूला ना लउके दोसरा के माढ़ा जरूर लउक जाले.\nबिहार में खुली आर्यभट्ट ज्ञान विश्वविद्यालय\nकाल्हु बिहार सरकार के मानव संसाधन विकास मंत्री पी के शाही का अध्यक्षता में मानव संसाधन विभाग के बईठक में शामिल आर्यभट्ट विश्वविद्यालय के कुलपति प्रो॰ एस॰एन गुहा आ दोसरो विश्वविद्यालयन के कुलपति आ उच्च पदाधिकारी फैसला लिहले कि राज्य के सगरी मेडिकल, इंजीनियरिंग, आ प्रबंधन संस्थान अब आर्यभट्ट विश्वविद्यालय का अंदर चलीहे. निजी संस्थाननो के छूट दिहल गइल बा कि अग ऊ चाहसु त विश्वविद्यालय से जुड़ सकेले. सरकार एह बारे में जल्दिये अधिसूचना जारी कर दी.\nसामाजिक गिरावट के नमूना रोजे लउकत बा सेना भरती में\nसमाज कतना नीचे गिर गइल बा एकर नमूना हमेशा कवनो ना कवनो बहाली भरती का दौरान नजर आ जाले. कबो रेल का बहाली में त कबो दोसरा बहाली में. सेना के बहाली का दौरान एकर सबले घटिया रूप सामने आवेला. जौनपुर में चल रहल सेना भरती रैली में आवे वाला अभ्यर्थी कतना बदतमीज बाड़न एकर नमूना रोजे लउकत बा. ओह लोग में बाप महतारी समाज के दिहल संस्कारो झलकत बा. ट्रेन के चेन खींच अपना गाँव का सोझा उतर के घरे आवे वाला नवही जानत बा कि ओकर बाप महतारी एह बाति खातिर ओकरा के मना ना करी. ना त ऊ अइसन ना करीत. जौनपुर में आजु बलिया के अभ्यर्थियन के बहाली होखे वाला बा आ काल्हु सगरी ट्रेन एह अभ्यर्थियन से ठसमठेस चलली सँ. दुर्भाग्य रहल ओह लोग के जे आरक्षण करवले रहल. एसी बोगी तक में ई लड़िका घुस गइले सँ आ सीट पर बइठल लोग के उठा उठा के खुदे धँस गइले सँ. पता ना अइसनका गैर जिम्मेदार आ बदतमीजन के बहाल कर के सेना कतना अनुशासित रह पाई.\nबस से ट्रेन का टक्कर में ३८ जने के मौत\nकाल्हु कासगंज कानपुर रेलखंड पर पटियाली आ दरियागंज रेलवे टीसन का बीच एगो खुला क्रासिंग पर बारातियन से भरल एगो बस ट्रैक पर चढ़ले रहल कि एक तरफ से मथुरा छपरा एक्सप्रेस आ गइल आ ट्रेन के उधियावत चल गइल. बस में अतना भीड़ रहे कि ड्राइवर दोसरा तरफ देखिये ना सकत रहे जेने से ट्रेन आइल. एह दुर्घटना में ३८ लोग के मौत हो गइल आ करीब ओतने लोग घवाहिल हो गइलन. बाद में रेल राज्य मंत्री आ रेलवे बोर्ड के चेयरमैन घटनास्थल के मुआयना कइले आ मरल लोग के दू दू लाख आ घवाहिलन के पचास पचास हजार देबे के एलान कइलन.\nबिहार में बाढ़ का चलते दू दिन में चौदह जने के मौत\nबिहार के नदियन में बियफहू का दिने पानी बढ़े के रफ्तार जारी रहल. सबले बेसी आफत पूर्वी आ पश्चिमी चंपारण, गोपालगंज, मुजफ्फरपुर, मधुबनी, समस्तीपुर, दरभंगा, पूर्णिया, सुपौल, आ अररिया में देखे के मिलत बा. नेपाल से बरखा के पानी आवते रहला से बाढ़ अउरी भयावह होखे वाली बा. काल्हु रक्सौल में दू गो, सीतामढ़ी में एगो आ मुजफ्फरपुर में दी जने के डूबला से मौत हो गइल. पिछला दू दिन में नाहियो त चौदह लोग डूब चुकल बा.\nकृपाशंकर सिंह का खिलाफ याचिका पर कोर्ट के फैसला सुरक्षित\nजानकारी में आवे वाला स्रोत से बेसी के आमदनी रखला का आरोप में मुंबई कांग्रेस अध्यक्ष कृपाशंकर सिंह के संपत्तियन के जाँच करावे खातिर दायर याचिका पर बांबे हाईकोर्ट काल्हु आपन फैसला सुरक्षित कर दिहलसि. एगो आरटीआई कार्यकर्ता संजय तिवारी आरोप लगवले बाड़न कि महाराष्ट्र का गृह मंत्री रहला का दौरान कृपाशंकर सिंह बहुते नाजायज कमाई कइलन. कृपाशंकर सिंह के समधी मधुकोड़ा झारखंड के लूटे का आरोप में मुख्यमंत्री पद छोड़े के मजबूर हो गइलन. कृपाशकर सिंह के वकील के दलील रहल कि ई सब कुछ राजनीतिक विद्वेष में कहल जा रहल बा.\nनामांकन में नियमन के कड़ाई से पालन होखे\nबीआर अंबेदकर बिहार विश्वविद्यालय काल्हु अपना सगरी स्नातकोतर विभागन आ महाविद्यालयन के निर्देश जारी कइलसि कि नामंकन में नियम के कड़अई से पालन होखे के चाहीं. सीट से बेसी नामांकन कवनो हाल में ना होखे आ तिथि बीतला का बाद केहू के आवेदन विश्वविद्यालय ना भेजल जाव.\nगंगा आन्दोलन में उमा भारती बलिया अइली\nअपना गंगा निर्मलीकरण यात्रा पर निकलल उमा भारती काल्हु बलिया चहुँपली त उनुकर शानदार स्वागत कइल गइल. कोटवा नारायणपुर में गंगा आरती कइला का बाद सभा के संबोधित करत उमा भारती कहली कि जबले गंगा जी के पानी पिये लायक ना हो जाई तब ले ऊ चैन से ना बइठीहे. भठियरपन का खिलाफ बोलत उमाभारती के कहना रहल कि ऊ छह सला केंद्र में मंत्री रहली. मध्यप्रदेश के मुख्य मंत्री रहली बाकिर कबहू उनका पर कवनो आरोप ना लागल. गद्दी छोड़ली त तिरंगा के नाम पर. कहली कि तिरंगा के शान में ऊ आपन जान तक दे सकेली. उमा भारती के स्वागत में बलिया के सगरी भाजपाई एकजुट हो के मौजूद रहले.\nनिकालल रिजल्ट बदलि दिहलसि लोक सेवा आयोग\nयूपी के लोक सेवा आयोग आपन पीसीएसप्री के परिणाम में बदलाव के एलान कइले बा. पहिले सफल घोषित १०७ अभ्यर्थिन के असफल घोषित कर के १२२ गो असफल घोषित अभ्यर्थियन के सफल घोषित कर दिहल गइल बा. आयोग के कहना बा कि अइसनका एगो तकनीकि गड़बड़ी सुधारे खातिर कइल गइल बा. सबले बेसी संशोधन समाजशास्त्र विषय में भइल बा. आयोग का इतिहास में अइसन घटना कबहू ना भइल रहे. अब नयका सफल लोग बीस जुलाई तक मुख्य परीक्षा खातिर आवेदन दे सकेला. आ इहो तय बा कि असफल लोग अदालत के शरण ले सकेला.\nमामू के विक्लप बनीहे अमर सिंह\nलोकमंच के राजनीतिक दल का रूप में चुनाव आयोग से मिलल मान्यता का बाद अमर सिंह के कहना बा कि ऊ यूपी में मामू के विकल्प बने के कोशिश करीहे. मा मतलब मायावती आ मू मतलब मुलायम सिंह. इहो कहलन कि उनुका पार्टी के सपा आ भाजपा छोड़ के दोसरा केहू से बैर नइखे आ सभकर स्वागत बा पार्टी में. अबही लोकमंच कवनो दोसरा दल से समझौता नइखे कइले. भाजपा से उनुकर विरोध साम्प्रदायिक कारण से बा त मुलायम के विरोध पूर्वांचल विरोधी होखला का चलते. अमर सिंह अगिला दू अक्टूबर से गाजियाबाद से गाजीपुर का यात्रा पर निकलीहे आ जबले चुनाव खतम ना हो जाई तबले घरे ना जइहे.\nहरभजन सिंह चारसौ विकेट लेबे वाला हो गइलन\nभारत के गेंदबाज हरभजन सिंह जब काल्हु अपना छियानबेवाँ टेस्ट मैच खेलत जब कार्लटन वाग के आउट कइलन त उनुकर लिहल विकेटन के गिनिती चार सौ हो गइल. देश के तीसरा आ दुनिया के एगारहवाँ गेंदबाज बन गइले हरभजन जे चार सौ विकेट लिहले बा. काल्हु भारत वेस्टइंडीज का बीच हो रहल तिसरका टेस्ट का दुसरका दिने ईशांत फेर भारी पड़लन वेस्टइंडीज के बल्लेबाजन पर. वेस्ट इंडीज के पूरा टीम अपना पहिलका पारी में २०४ रन बना के आउट हो गइल आ काल्हु के खेल खतम होखे का बेरा भारत बिना कवनो नुकसान के आठ रन बनवले रहुवे.\nखबर एक नजर में (9 जुलाई 2011)


मोदी अचके में पाकिस्तान धमक गइलें – टटका खबर\nमोदी अचके में पाकिस्तान धमक गइलें\nकाल्हु रुस से अफगानिस्तान चहुँपल पीएम मोदी अफगानिस्तान में भारत के बनावल संसद भवन के उद्घाटन करे चहुँपलन. ओहिजा उद्घाटन कइला का बाद उनुकर कार्यक्रम सीधे दिल्ली लवटे के रहुवे. काल्हुए नवाज शरीफ के जनमदिन रहुवे त फोन से बधाई दिहलन. नवाज शरीफ बतवलन कि ऊ इस्लामाबाद में नइखन आ अपना घरे बाड़न जहाँ उनुका नतिनी के बिआह शनिचर का दिने होखे जा रहल बा. मोदी के नेवता दिहलें त मोदी अचानके पाकिस्तान जाए के तय कर लिहलन.\nलाहौर हवाई अड्डा पर स्वागत करे मौजूद रहलन पाकिस्तान के पीएम नवाज शरीफ. ओहिजा से दुनू जने पाकिस्तानी वायु सेना के हेलीकाप्टर से एके साथ नवाज के घरे जाए ला निकललन आ ओहिजा से दुनू जने एके गाड़ी से नवाज का पैलेस चहुँपले. ओहिजो मोदी के शानदार स्वागत भइल. मोदी नवाज शरीफ के माई के गोड़ छू के प्रणाम कइलन, नतिनी के आशीर्वाद दिहलन. मोदी के स्वागत में ओहिजा शाकाहारी पकवान के इंतजाम भइल आ करीब दू घंटा एक साथे बिता के दुनू पीएम फेरू लाहौर ला रवाना भइलें.\nएह अचके में भइल मोदी के पाकिस्तान यात्रा से सबले बेसी दुख हो गइल पाकिस्तानी आतंकी हाफिज सईद के आ भारत के कांग्रेस पार्टी के. कांग्रेसी बोलतुआ मोदी के पाकिस्तान यात्रा का खिलाफ जम के बयानबाजी कइलन. ओह लोग के कहना बा कि एह तरह विदेश के यात्रा ना होखे के चाहत रहुवे. पाकिस्तान जाए से पहिले मोदी ओह लोग से इजाजत ना लिहलन वगैरह वगैरह. बाकिर बाकी सगरी गोल आ इहां ले कि कश्मीरी अलगाववादीओ एह मुलाकात के स्वागत कइले बाड़ें.\nTags: मोदी के पाकिस्तान यात्रा


कोरोना के चपेट में उत्तर कोरिया - खबर भोजपुरी\nकोरोना के चपेट में उत्तर कोरिया\nसंक्रमित लोग के संख्या दस लाख पार, 50 लोग के मौत\nउत्तर कोरिया में कोरोना वायरस के संक्रमण तेजी से फइल रहल बा। इहाँ कोविड-19 के संक्रमण से अभी तक 50 लोग के मौत हो चुकल बा आ संक्रमित लोग के संख्या दस लाख पार हो गइल बा। रिपोर्ट के मुताबिक किम जोंग उन महामारी प्रतिक्रिया टीम के पूरा तरीका से सक्रिय क देले बाड़े। एकरा संगे-संगे सेना के दवाई बांटे में मदद करे के आदेश दिहल गईल बा।\nकिम जोंग उन कोरोना के बढ़त मामिला खातिर स्वास्थ्य अधिकारियन के कड़ा आलोचना कइले बाड़न. उ कहले कि महामारी के रोके के प्रयास असफल देखाई देता। खासकर दवाई देवे खातिर दवाई के दुकान 24/7 खुला रखे में नाकाम रहल बा। उ सेना के प्योंगयांग के दवाई के आपूर्ति तुरंत सुनिश्चित करे के आदेश देले।\nदेश में कोरोना के हालात पर खुद किम नजर राखत बाड़न. साथ ही रोजाना आपातकालीन पोलिटब्यूरो के बइठक में भाग लेत बानी. उ कहले कि कोविड देश में बहुत उथल-पुथल मचा रहल बा। किम निरीक्षण करे खातिर दवाई के दुकानन के दौरा कइलन. उ मंत्रिमंडल अवुरी जनस्वास्थ्य क्षेत्र के गैर जिम्मेदाराना रवैया के लेके कड़ा आलोचना कईले। साथ ही तेजी से काम करे के निर्देश दिहल गइल बा.\nउत्तर कोरिया के नेता सरकारी कानूनी निगरानी में चूक के आलोचना भी कईले। उ देश भर में नशा के संचालन अवुरी बिक्री में कई गो नकारात्मक घटनाक्रम के चिन्हित कईले। विशेषज्ञन के कहना बा कि उत्तर कोरिया में दुनिया के सबले खराब स्वास्थ्य प्रणाली बा जवना में अस्पताल, दवाई, केयर यूनिट खराब बा आ जांच खराब बा.\n2518800cookie-checkकोरोना के चपेट में उत्तर कोरियाyes\nकुमार आशू 659 posts0comments\nलखनऊ में 26 मई के रोजगार मेला, आ रहल बा 30 गो कंपनी, अइसे कs सकेनी आवेदन


आजादी के चउँसठवीं वर्षगाँठ पर अँजोरिया परिवार के सगरी पाठकन के हार्दिक शुभकामना – Anjoria\nAug 15, 2011 आजादी\nचउँसठ साल पहिले एगो अधरतिया के सीना चीर के भारत के आजादी मिलल रहुवे. आजादी मिलल रहुवे एगो बड़हन कीमत पर. देश के बँटवारा का बाद. लाखो लोग एने से ओने आ ओने से एने भइल रहे. लाखो लोग के लाश उनुका देश में आइल रहे. ओतना खून बहा के मिलल आजादी के कुछ सफेदपोश अतना लूट लिहले कि घोटाला अब लाख भा करोड़ के नइखे होत लाखो करोड़ के होत बा. आ घोटालेबाज मस्त रहत बाड़े. देखे देखावे खातिर कुछ दिन जेल में बन्द रहे के पड़ जाव त अलगा बाति बा शायदे केहू के सजा मिले वाला बा.\nआजु जवन देश के हालात बा ओह में केहू, चाहे ऊ सत्ताधारियन का साथे होखे भा ओह लोग का खिलाफ, खुश नइखे. केहू के मन में आजादी के वर्षगाँठ के उछाह नइखे. एगो मशीनी तौर पर एक दोसरा के एसएमएस बधाई वगैरह दिहल लिहल जाई बाकिर ओह में खुशी ना झलकी.\nसोचे के बाति बा कि घोटाला भठियरपन के विरोध करे वाला के दोषी ठहरावे के भरपूर प्रयास होखत बा. मकसद बस इहे बा कि देखावल जाव कि एगो हमही करिया मुँह वाला नइखीं उनुको मुँह पर करिखा लागल बा. आ दोसरा के करिखा देखा के आपन चेहरा साफ करे के कोशिश हो रहल बा.\nआजु जनतांत्रिक आन्दोलन करे वालन के तानाशाह बतलावल जा रहल बा. पूरा कोशिश हो रहल बा कि ओकरो के लांछित कर दिहल जाव जेहसे कि लोग भकुआ जाव कि केकरा पाछा चलल जाव. हमार कहना त ई बा कि केहू का पाछा चलला के जरुरत नइखे. खुद सोचीं कि देश का सामने, समाज का सामने, अपना सामने मुद्दा का बा, समस्या का बा आ ओकर समाधान के राह का बा. जवन राह आपन मन देखावे ओह राह पर चल दीं. केहू साथ मिले भा ना. आदमी आदमीए होला आ हर आदमी में थोड़ बहुत दोष हो सकेला. बाकिर एकर मतलब ई ना होला कि मजबूरी में घूस दे के आपन काम चलावे वाला आदमी के ओतने दोषी मानल जाव जतना घूस ले के कवनो सही काम करे वाला के.\nदेश के राजनीतिक दलन के अतना पतन कबहियो ना भइल रहे. आजु आम जनता नेतवन के हिकारत के नजर से देखे के आदी हो गइल बिया. संसद के सम्मान ओकरा मन में नइखे रहि गइल काहे कि ऊ हर सत्र में, हर सरकार में देखत बिया कि सांसदन के आचरण कइसन हो रहल बा. झामुमो के सांसदन के खरीद के सरकार बचावे आ चलावे वाला लोग दोसरा के का कह सकी. एक वोट से, जवन कानूनी रूप से भले सही रहे नैतिक रुप से पतित आचरण रहे, कवनो सरकार के गिरा देबे वाला लोग आजु अतना बौखला गइल बा कि मुँह से जवन निकलत बा बकत चल जात बा लोग.कवनो मर्यादा नइखे रहि गइल केहू का लगे.\nकाल्हु से अन्ना हजारे अनशन पर जाये के बात कहत बाड़े त सरकार हर तरह से उनुकर छवि बिगाड़े का कोशिश में लाग गइल बिया. इन्दिरा गाँधी के चुनाव अदालत में गलत साबित होखला का बाद पूरा देश में इमरजेन्सी लगा दिहल गइल रहे. कहल जाला कि तब के राष्ट्रपति ओह पर आँख मूँद के दस्तखत कर दिहले रहले. उनुका लगे कवनो विकल्पो ना रहे. आजु फेर उहे हालात बनल जात बा. अचरज नइखे कि फेरू से घोषित भा अघोषित इमरजेन्सी लगा दिहल जाव.\nजब दिमाग में कैन्सर हो जाव त ओकर कवनो इलाज ना रह जाला. देर सबेर त सबका मरे के पड़ेला बाकिर कैन्सर वाला तनी जल्दी मर जाला. देशो के दिमाग में, सत्ता चलावे वाला लोग देश के दिमागे नू कहल जाई, कैन्सर पकड़ि लिहले बा. अगर समय पर सर्जरी ना भइल त ढेर दिन ले ना बाची. सर्जरी होइयो गइला का बाद बहुत आशा ना कइल जा सके. देशो के इहे हालत हो गइल बा. सुधारे के कोशिश त होखहीं के चाहीं बाकिर जरुरत पड़े त पूरा व्यवस्था एक बेर फेर नया तरीका से खड़ो करे में कवनो दोष नइखे.\nआजु इमरजेन्सी का दौरान लिखल एगो कविता बहुते याद आ रहल बा. तब गोपाल दास नीरज लिखले रहले,\nन्याय का चोगा पहन कर है खड़ी चंगेज शाही,\nतुम नहीं अब भी उठे तो फिर जमाना क्या कहेगा ?\nबदतमीजी कर रहे हैं आजु फिर भौंरे चमन में,\nसाथियो आँधी उठाने का जमाना आ गया है,\nमौत से आँखे लड़ाने का जमाना आ गया है.\nका हम आप एह लड़ाई ला तइयार बानी जा ?\nअन्ना के अनशन आ सरकार के रियेक्शन\n3 thought on “आजादी के चउँसठवीं वर्षगाँठ पर अँजोरिया परिवार के सगरी पाठकन के हार्दिक शुभकामना”\nसम्पादक महोदय जी,\nआज आजादी की ६४ वी वर्षगाँठ पर बहुत से कवियों द्वारा\nदिए गए विचारों को पढ़ा | लेकिन आज भी हमारा देश भ्रष्टाचार\nसे आजाद नहीं हुआ है आज भी भ्रष्टाचार ने हमें गुलाम बनाया\nलेकिन आज के युग में भी अन्ना हजारे जैसे देशभक्त और सच्चे\nलोग है जो कि सच्चे अर्थो में हमे भ्रष्टाचार से आजाद कराने के\nलिए अपने जीवन को सर्वस्व अर्पण करने में भी संतोष प्राप्त करते\nदिखाई पड़ते है|\nउन्ही के समर्थन में कुछ लाइन भ्रष्टाचार के खिलाफ उल्लेखनीय\n“अन्ना नहीं अब हमारी बारी हैं, ये देश अब हमारी जिम्मेवारी हैं |\nलड़ो उससे जो भ्रष्टाचारी हैं, ये शिष्टाचार नहीं बीमारी हैं|\nइसकी तो महंगाई, गरीबी तथा अपराध से यारी हैं |\nसेना के हथियारों से गरीब की थाली तक में दलाली जारी हैं|\nसूचना के अधिकार पर क्यों अभी तक हत्या जारी हैं|\nसबसे भ्रष्ट व्यक्तियों को तिहाड़ मैं सुख सुविधा जारी हैं|\nचलो, उठो वन्देमातरम ने एक बार फिर हुंकार मारी हैं|\nअरे यारो हमारी एक एक चिंगारी हर आग पे भारी हैं |”\nये किस प्रकार की जय हैं जहा भ्रष्टाचार और अपराधियों का भय हैं|\nRemember that “The world suffersalot, Not because of the violence of bad people,But because of the silence of good people”\nanjoria.com, bhojpuri ki pahli website ko aath varsh pura karane par anjoria.com parivar awam Dr.O.P.Singh ji chief admn ko meri hardik badhaee..\nभ्रष्टाचारो एगो समस्या बा बाकिर ऊहे एगो समस्या नइखे। ई सही बा कि आपन रस्ता अकेले चले में कवनो खराबी नइखे। तबे एकला चलो रे।\nLeaveaReply to Tarun Chaturvedi\tCancel reply


ईद पर रानी चटर्जी के तोहफा ‘रानी नं० 786’ – Anjoria\nभोजपुरिया दिल के धड़कन रानी चटर्जी ईद का मुबारक मौका पर अपना प्रिय दर्शकन खातिर तोहफा में ले के आवत बाड़ी आपन फिलिम ‘रानी नं० 786’. माँ कृष्णा फिल्म्स (अमिताभ गुंजन ‘‘चुन्नु’’) के परोसल एह फिलिम के निर्माता रिजवी अहमद (रिंकू) आ पराग शर्मा हउवें. निर्देशक हउवें संजीव बोहरपी आ संदीप तिवारी, अउर लाईन प्रोडयुसर निलाभ तिवारी.\n‘रानी नं० 786’ में रानी के नायक बाड़न विजय वर्मा.


देश दुनिया के खबर भोजपुरी में (मंगल, 31 मार्च 2015) – टटका खबर\nMar 31, 2015 News in Bhojpuri, कोचस, गाजीपुर, छपरा, भारत रत्न, भोजपुर, भोजपुरी में खबर., मालवीय, वाराणसी, सिवान\n(सोमार, 30 मार्च के खबर)\nजम्मू-कश्मीर के कश्मीर घाटी में भारी बरखा का चलते एक बेर फेरू बाढ़ के कहर बरपल बा सात महीना बाद. बडगाम के एगो गाँव में मकान ढहला का चलते 16 जने के मौत हो गइल आ ह, हजारन लोग एह आफत में फॅसल बा. केन्द्र का तरफ से 200 करोड़ रुपिया आ जम्मू-कश्मीर सरकार का तरफ से 35 करोड़ रुपिया के फौरी राहत के एलान भइल बा. सेना आ बचाव दल लागल बाड़े बाढ़ में फँसल लोग के निकाले में.\nयमन से भारतियन के निकाले खातिर पीएम मोदी सोमार रात सउदी अरब के शाह सलमान बिन अब्दुल अजीज अल सउद से फोन क के मदद मंगलन. यमन में चार हजार भारतीय घेराइल बाड़े. सऊदी शाह भरोसा दिहलन कि एह लोग के सुरक्षा पर पूरा धियान दिहल जाई.\nसोमार के पड़ल बेमौसम बरखा आ कहीं कहीं बनौरी गिरला से रहलो सहल रबी फसल बरबाद हो गइल. आमो के फसल पर खराब असर पड़ल बा एह बरखा से.\nआआपा के विधायकन में नाराजगी त बा बाकिर प्रशान्त गुट के समुझवला से ऊ लोग अबहीं शान्त पड़ल बा बाकिर आगा चल के कब ई आग लहोक फेंक दी कहल ना जा सके. अतना त तय लागत बा कि केजरीवाल के तानाशाही आ सत्ता लोलुपता का चलते आआपा के प्रयोग विफल साबित हो चुकल बा आ दिल्ली के लोग के एह गोल के सरकार बनवला के सजा भुगतही के पड़ी.\nअमेरिका में नेशनल सिक्योरिटी एजेंसी के मैरीलैंड हेडक्वॉर्टर का लगे गोलीबारी से एक आदमी के मौत हो गइल आ एक आदमी घवाहिल हो गइल. बतावल जात बा कि कार पर सवार दुनू एनएसए के दरवाजा तूड़त भीतर घुसे के कोशिश करत रहलन जब ओहिजा तैनात सुरक्षाकर्मियन के जबावी कार्रवाई में एगो के मार गिरावल गइल आ दुसरका घवाहिल हो गइल.\nकांग्रेसियन के उमेद बा कि ओह गोल के उपाध्यक्ष राहुल गाँधी लमहर छुट्टी बिता के 19 अप्रैल ले वापिस आ जइहें. एने एगो मानहानि के मुकदमा में अदालतो उनका हाजिर होखे के आखिरी तारीख 8 मई के दिहले बिया. बाकिर तय नइखे कि राहुल लवटिए अइहें. लवटला का बाद उनुकर ताजपोशी बतौर कांग्रेस अध्यक्ष कर देबे के योजनो बनावल गइल बा. 19 अप्रैल के कांग्रेस दिल्ली के रामलीला मैदान में भूमि अधिग्रहण का खिलाफ रैली करे वाली बिया.\nदिल्ली के केजरीवाल सरकार नइखे चाहत कि दिल्ली के लोग के राहत मिल पाओ. एही चलते ऊ कवनो हालत में दिल्ली के नगर निगमन के आर्थिक सहायता देबे का मूड में नइखे. अलग बात बाकि गैर योजना मद के बाचल 1800 करोड़ रुपिया 31 मार्च ले खरचा ना हो पवला का चलते वापिस लवटा देबे के पड़ी. केजरीवाल एही बहाने दिल्ली नगर निगमन पर काबिज भाजपा के छवि बिगाड़ल चाहत बाड़े.\nसोमार का दिने राष्ट्रपति प्रणब मुखर्जी राष्ट्रपति भवन में बोलावल एगो सादा समारोह में भारत रत्न के सम्मान से पंडित मदन मोहन मालवीय के सम्मानित कइले. मालवीय जी के मुअला का बाद मिलल एह सम्मान के उनकर पौत्रवधू आ पौत्रन के सँउपल गइल. एह समारोह में अउरीओ पद्म पुरस्कार दिहल गइल जवना में लालकृष्ण आडवाणी के पद्म विभूषण से सम्मानित कइल गइल.\nसस्ता दर पर मिले वाला करजा के इंतजार अब खतम होखे वाला बा. नयका लेखासाल में बैंक आपन करजा के सूद घटा सकेलें. काहें कि ओह लोग का लगे मौजूद धन के मुकाबले करजा के माँग नइखे बढ़त. एह से रेट घटा के माँग बढ़ावल चहीहें बैंक.\nसोमार का दिने पिछला कुछ दिन के गिरावट के दौर से बाहर निकल के शेयर बाजार लमहर उछाल मरलसि. सेंसेक्स में 517 अंक के बढ़ोतरी पिछला दू महीना में ना देखल गइल रहे.\nबिहार में मैट्रिक परीक्षा में नकल के खबर का बाद ओहिजा सिपाहियन के बहाली परीक्षा में भइल बड़हन फ़र्ज़ीवाड़ा के खुलासा भइल बा. एह मामिला में बहाली ला चुना गइल 1086 लोग के पुलिस गिरफ्तार कर लिहले बिया. बतावल जात बा कि परीक्षा पास करे खातिर ई लोग रुपिया देके अपना बदले दोसरा लोगन के बइठवले रहुवे.\nअखिल भारतीय विद्यार्थी परिषद के बिहार बंद के निकहा असर देखे के मिलल सोमार का दिने. कई जगहा पुलिस के लाठी चार्ज करे के नौबत आइल आ सैकड़ो कार्यकर्तन के गिरफ्तारो कइल गइल.\nबिहार के 103वां स्थापना दिवस पर दिल्ली हाट, आइएनए में आयोजित 15 दिन के बिहार उत्सव-2015 खतम हो गइल. एह आयोजन में दिल्ली में रहेवाला बिहार के लोग परिवार समेत शामिल भइल आ अपना प्रदेश के कला-संस्कृति के आनन्द उठावल. दोसरो राज्यन के लोग एह समारोह में आ के बिहारी संस्कृति का बारे में अवगत भइल.\nपरचा लीक होखे का चलते यूपी के पीसीएस परीक्षा के पहिला पाली के पेपर के इम्तिहान रद्द क दिहल गइल आ अब एकर दुबारा इम्तिहान लिहल जाई. एह मामिला में अबहीं ले तीन जने के गिरफ्तार कइल गइल बा आ जेकरा जेकरा मोबाइल पर लीक परचा भेजाइल रहे सभका के गिरफ्तार कइल जाई. एह बारे में ओह लोग के नंबर पता लगावेला साइबर विशेषज्ञ लागल बाड़े. मोबाइल से ओह मैसेज के हटवला से कवनो फरक नइखे पड़े वाला.\nसूचना के अधिकार कानून के ना मनला का चलते उत्तर प्रदेश6गो जनसूचना अधिकारियन पर जुर्माना लगावल गइल बा. एह लोग पर लगावल जुर्माना एह लोग के तनखाह से काटल जाई.\nबलिया जिला में पूर्वांचल बैंक के कुरेजी शाखा के फील्ड आफिसर के किसान क्रेडिट कार्ड के सीमा बढ़ावे खातिर चार हजार रुपिया के घूस लेबे का आरोप में रंगे हाथ ध लिहलसि लखनऊ से आइल एंटी करप्शन टीम.\nजौनपुर के मोहरियांव गाँव में बियफे का दिन से गायब लड़िका के लाश ओकरा घर का सोझा इनार से सोमार का दिने निकालल गइल. सात साल के एह लड़िका के गायब होखे के खबर थाना में लिखावल गइल रहुवे बाकिर घरवालन के कहना बा कि पुलिस के लापरवाही का चलते किडनैप लड़िका के खोजल ना जा सकल आ अब ओकरा के मार के फेंक गइल बाड़े सँ. पुलिस लाश के पोस्टमार्टम करावे खातिर लिहल चाहत रहुवे बाकिर घरवालन के विरोध का चलते ना ले जा सकलें. स्वाभाविक बा कि केस सही बनिए ना पाई.\nगाजीपुर के नंदगंज में तगादा क के वसूलल अढ़ाई लाख रुपिया एगो खाद फर्म के कर्मचारी का मोटरसाइकिल का डिक्की से चोरा लिहल गइल. चाय का दुकान का सोझा मोटरसाइकिल खड़ा क के ऊ भीतर गइल रहे तबले ओकर डिक्की तूड़ के रुपिया वाला झोरा निकाल ले गइले बदमाश.\nवाराणसी के रामनगर-सामनेघाट पीपा पुल सोमार का दिने तेज आन्ही आ नदी में पानी बढ़ला का चलते टूट गइल. एकर मरम्मत करे में कम से कम दू दिन लागे के अनेसा बतावल जात बा जवना चलते लोग के लमहर घूम के विश्वसुन्दरी पुल से लंका चहुँपत बा.\nछपरा के डोरीगंज थाना के सबलपुर कोटवा गाँव के एगो किसान के दियरा के जमीन का झगड़ा में सोमार का दिने सुरतपुर गाँव के किसान गोली मार के मुआ दिहलें आ ओकर लाइसेंसी रायफल ले के भाग गइलें. घटना बड़हरा थाना के शंकरपुर मौजा में भइल.\nछपरा थावे रेलखंड पर मंगल का दिन से रेलगाड़ी चलल बंद हो जाई काहें कि एकर आमान बदले के बा. छोटी लाइन का जगहा बड़ी लाइन बिछावल जाई.\nबकाया भुगतान आ तबादला पर भेजल कर्मचारियन के वापिस करावे के माँग करत छपरा के जेपी विश्वविद्यालय के कर्मचारी आठ दिन से तालाबंदी क के बइठल बाड़े बाकिर अब ले कवनो पदाधिकारी ओह लोग से बतियावे नइखे चहुँपल. ओने अचके में परीक्षा रद्द भइला का चलते इंजीनियरिंग कालेज के विद्यार्थी सोमार का दिने विवि कार्यालय में जम के बवाल मचवले.\nसिवान जिला के चनौर केन्द्रीय विद्यालय छात्रावास से चार दिन से गायब दूसरी क्लास के विद्यार्थी के लाश सोमार का दिने कब्र खोन के निकालल गइल आ परिवार के सँउप दिहल गइल. परिवार वालन के पता चलल कि सूमेरपुर ढाला का लगे रेलवे लाइन पर एगो लड़िका के लाश 27 मार्च का दिने मिलल रहे जवना के पहचान ना हो सकला का चलते कब्र में गाड़ दिहल गइल रहे.\nभउजाई के भाई से प्रेम में पगलाइल एगो लड़िकि के घरवाले ओकरा के रात में तीन बजे घर का बहरी निकल के मोबाइल से बतियावत ध लिहले. बाद में ओकर पिटाई भइल त ऊ कोठरी के दरवाजा बंद क के आग लगा लिहलसि. बाद में घर वाले ओकर लाश खेत में फेंक दिहलें जहाँ लाश देख के गाँव के लोग पुलिस के खबर कइल. घटना सिवान जिला के असांव थाना के खरदरा गाँव के ह.\nबिजली विभाग के कार्यपालक अभियंता से आजिज भोजपुर जिला के व्यापारी मंगल का दिने भोजपुर बंद करे के एलान कइले बाड़े.\nबक्सर के कठार गाँव के एगो लड़िका के कोईलवर टीसन का लगे सोमार का दिने ट्रेन से कटा के मौत हो गइल.\nरोहतास जिला के कोचस का बलथरी गाँव में सोमार का दिने पोखरा का झगड़ा में गोली चलल त ओकरा हदासे एक जने के हार्ट अटैक से मौत हो गइल. झगड़ा दोसरा के रहुवे आ तिसरका के मौत हो गइल.


दू गो लोकसभा सीटन के उपचुनाव के 13 गो परचा खारिज – टटका खबर\nCategories Select Category TatkaKhabar (1,917) अपराध (588) उत्तर प्रदेश (1,706) खुला मंच (7) खेल (296) चुनाव (291) टटका खबर (167) देश-दुनिया (1,355) बिहार (1,610) भोजपुरी पट्टी (473) मनोरंजन (210) राजनीति (874) रोजी-रोजगार (108) विधानसभा (87) व्यापार (286) शिक्षा (212)\n‘लिट्टी चोखा’ के ट्रेलर लॉन्च पर नहीं दिखीं काजल राघवानी और श्रुति राव\nकल पवन सिंह दिखेंगे ‘बबुनी तेरे रंग में’\nनिरहुआ के साथ नज़र आएंगी भोजपुरी सिनेमा की न्यू कमर श्रुति राव\nदू गो लोकसभा सीटन के उपचुनाव के 13 गो परचा खारिज\nलखनऊ, 21 फरवरी (वार्ता). उत्तर प्रदेश के गोरखपुर आ फूलपुर लोकसभा सीटन ला 11 मार्च के होखे जात उपचुनाव खातिर भराइल परचन में से जांच का बाद 13 गो परचा खारिज क दीहल गइल बा.\nराज्य निर्वाचन कार्यालय से मालूम भइल बा कि एहमें से7गो परचा गोरखपुर से आ6गो परचा फूलपुर सीट से खारिज भइल बा. अब गोरखपुर से दस उम्मीदवार आ फूलपुर से 24 उम्मीदवार चुनाव मैदान में रह गइल बाड़ें. एह सीटन पर नाम वापस 23 फरवरी ले हो सकेला.\nगोरखपुर से मिलल समाचार के अनुसार परचा खारिज होखे वाला सात में समाजवादी पार्टी के राम नगीना साहनी, विश्वकर्मा राष्ट्रवादी जनशक्ति पार्टी के पूनम विश्वकर्मा, भारतीय राष्ट्रीय जनहित पार्टी के शैलेश कुमार आ निर्दल प्रत्याशियन में अच्छेलाल गुप्ता, जय प्रकाश गुप्ता, अरूण कुमार, आ अशोक शामिल बाड़न. राम नगीना साहनी गोरखपुर समाजवादी पार्टी के महामंत्री हउवें आ उनुका परचा दाखिल कइला से समाजवादी गोल के लोग ला अहजह बन गइल रहुवे. अब साफ हो गइल बा कि समाजवादी गोल प्रवीण कुमार निषाद का साथे बा.\nTags: उपचुनाव, गोरखपुर, फूलपुर, लोकसभा सीट


सितम्बर 17, 2012 तीज, भोजपुरी\nशास्त्रन में तीज के हरितालिका नाम से जानल जाला. “हरतालिका” शब्दो एह ब्रत खातिर खूब प्रचलित बा. भादो के अँजोर में तृतीया तिथि के एकर अनुष्ठान कइल जाला. पत्नी खातिर “तीज” आ बेटा खातिर “जिउतिया” से बड़ ब्रत ना मानेलिन मेहरारू लोग. ई मान्यता बा कि अखंड सौभाग्य खातिर सभ स्त्री लोग एह ब्रत के करेली. अइसन मानल जाला कि एह ब्रत के सबसे पहिले पार्बतीजी भगवान शिव के अपना पति का रूप में प्राप्त करे खातिर कइले रही. तबे से एह ब्रत के प्रचलन शुरू हो गइल. कहीं-कहीं एह ब्रत के कुँआर लइकीओ करेली सन जेहसे उहनी के मन लाएक पति मिल सके, बाकिर अइसन बहुत कमे सुने के मिलेला.\nएह ब्रत के नामकरण के कारण “हरितालिका ब्रतकथा” में एह प्रकार बतलावल गइल बा – “अलिभिर्हरिता यस्मात्तस्मात्साहरितालिका”. माने भगवान शिवजी पार्वती जी से कहतानी कि तोहरा के दुखी देखि के तोहार सखी सभ तोहराके जंगल में हर ले गइल रही सन, एही से एह ब्रत के नाम हरितालिका परल. तीज के ब्रत निर्जला आ निराहार रहिके कइल जाला. रात में शिव-पार्बती जी के पूजन कइल जाला. कई गो स्त्री मिलिके एक साथ पूजन करेली आ रात्रि-जागरण करेली. दोसरा दिन अन्न-जल से पारन कइल जाला. एह दिन गोझिया, अनरसा का साथ-साथ तरह-तरह के पकवान आ मिठाईओ चढ़ावल जाला. तीज से एक दिन पहिले के सँझवत के नहा-खा होला, जब नहा धोके पूरी तरह से शुद्ध भइला का बादे बिना प्याज-लहसुन के बिल्कुल शाकाहारी सात्विक खाना खाइल जाला.\nपौराणिक मान्यता के अनुसार देवी पार्बतीजी भगवान शिवजी के अपना वर रूप में प्राप्त करे खातिर तीज ब्रत के कइले रहली. महाराज हिमालय अपना बेटी पार्वती के बियाह नारदजी के आग्रह पर भगवान बिष्णुजी से तय क देले रहन. ई जानकारी मिलला प पार्वतीजी बहुत दुखी भइली काहें कि ऊ शिवजी से प्रेम करत रही. उनका सखियन से उनकर दुख बर्दाश्त ना भइल त ऊ पार्वतीजी के जंगल में भगा ले गइली सन, जहाँ ऊ खूब तपस्या कइली. ओ जंगल में नदी किनारे बालू के एगो शिवलिंग बनाके जंगली फूल, बिल्वपत्र आदि से पूजा कइली. रात-दिन भूखे-प्यासे रहिके जंगल में शिवलिंग के सामने शिवजी के ध्यान करत बहुत दिन गुजार दिहली ऊ. उनका अटूट भक्ति से खुश होके एक दिन शिवजी उहाँके इच्छा पूरा होखे के बरदान दिहलीं. जब पार्बतीजी भगवान शिवजी के अर्धांगिनी भइलीं त उहाँसे प्रार्थना कइलीं कि कवनो अइसन ब्रत बताईं जवना से मनुष्य के सभ मनोकामना पूर्ण होखे. तब भगवान शिवजी उहाँके तीज के पावन ब्रत बतवलीं, जवना से पार्बतीजी भगवान शिवजी के प्राप्त कइले रहीं.


भोजपुरी के तीनो महारथी साथ साथ – Anjoria\nअप्रैल 2, 2010 गंगा जमना सरस्वती, दिनेश लाल यादव निरहुआ, मनोज तिवारी मृदुल, रविकिशन\nभोजपुरी फिल्म जगत के एह दशक में अगर सुपर स्टार के बात कइल जाय त तीन गो नाम सबले ऊपर आवेला रविकिशन, मनोज तिवारी मृदुल, आ दिनेश लाल यादव निरहुआ के. बाकिर तीनो सुपर स्टार के एक साथ परदे पर आवे के संजोग ना बनत रहे. ईटीवी के बनारस में आयोजित फिल्म पुरस्कार समारोह २००८ में जब समारोह के मंच से भोजपुरी के प्रसिद्द निर्माता अलोक कुमार एह तीनो सुपर स्टार के एक साथ लेके फिल्म बनावे के घोषणा कइलन त ताली त भरपूर बाजल बाकिर भोजपुरी सिनेमा से जुड़ल लोग एह बात के कवनो खास तबज्जो ना दिहल. काहे कि एकरा कातिर कई लोग असफल प्रयास कर चुकल रहे.\nबाकिर आलोक कुमार अपना लगातार प्रयास आ तीनो के साथ साथ ले आवे का जिद्द से आखिरकार सफलता हासिल करिये लिहलन. पहिले ऊ गंगा जमुना सरस्वती के मुहूर्त कइलन आ पिछले दिने तीनो सुपर स्टार रवि किशन , मनोज तिवारी मृदुल, आ निरहुआ से साथे साथ शूटिंगो करवलन.\nभोजपुरी फिल्म जगत के एह एतिहासिक पल के गवाह बनले खुद निर्माता अलोक कुमार , फिल्म के प्रस्तुतकर्ता यशी फिल्म्स के अभय सिन्हा, निर्देशक हैरी फर्नांडिस आ संयोगिता फिल्म्स के सगरी तकनीशियन.\nगंगा जमना सरस्वती में तीनो सुपर स्टार्स क अलावा रिंकू घोष, पाखी हेगड़े, मोनिका बत्रा , अनूप अरोरा, अवधेश मिश्र, मुश्ताक खान, शक्ति सिन्हा, धामा वर्मा, दिलीप सिन्हा आ टीनू वर्मा मुख्य भूमिका में बावे लोग. फिल्म के गीतकार प्यारेलाल यादव, श्याम देहाती, संगीतकार राजेश रजनीश, कैमरामैन अकरम खान, संपादक जीतेन्द्र सिंह जीतू, कार्यकारी निर्माता ब्रजेश विकास हउवें. निर्माता आलोक कुमार बतवलें कि गंगा का भूमिका में मनोज तिवारी, जमुना का भूमिका में रविकिशन, आ सरस्वती का भूमिका में निरहुआ के लिहल गइल बा.\n(स्रोत : उदय भगत आ प्रशान्त निशान्त)\nदिलो दिमाग पर छा गइल गठबन्धन प्यार के


बीएचयू में दू गो नया संस्थान आ एगो संकाय – टटका खबर\nस्थापन के सौ साल मनावत बीएचयू में विज्ञान आ प्रबंधशास्त्र संकायन के संस्थान के दरजा मिल गइल बा आ पशुपालन संकाय नया खोलल गइल बा. काल्हु कुलपति प्रो॰ गिरीश चन्द्र त्रिपाठी एह बात के जानकारी खेल मनोविज्ञान कांफ्रेंस के उद्घाटन समारोह में दिहलन. कहलन कि अब बीएचयू में छह गो संस्थान हो जाई आ पशुपालन संकाय मिला के कुल्ह बारह गो संकाय हो जाई.\nबीएचयू कुलपति पर मुकदमा दर्ज


हाउ टू अप्लाई फॉर पैन कार्ड ऑनलाइन हिंदी में बताये? » How To Apply For Pan Card Online Hindi Me Bataye - Download the Vokal App\nहाउ टू अप्लाई फॉर पैन कार्ड ऑनलाइन हिंदी में बताये?...\nपैन कार्ड अप्लाई करना बहुत ही सरल है आप किसी भी साइबर कैप है यार आपको डिटेल नॉलेज है तब किसी मदद से पैन कार्ड अप्लाई करवा सकते हैं मात्र 100 से या डेढ़ सौ रुपए लेता है टोटल पेरिस में आपकी एक फोटो ले आती ऐसे करके आप पैन कार्ड मात्र 15 से 1 महीने 15 दिन से 1 महीने के अंदर आपके घर पर आ जाएगी धन्यवाद\npan card apply karna bahut hi saral hai aap kisi bhi cyber cap hai yaar aapko detail knowledge hai tab kisi madad se pan card apply karva sakte hain matra 100 se ya dedh sau rupaye leta hai total paris mein aapki ek photo le aati aise karke aap pan card matra 15 se 1 mahine 15 din se 1 mahine ke andar aapke ghar par aa jayegi dhanyavad\nपैन कार्ड अप्लाई करना बहुत ही सरल है आप किसी भी साइबर कैप है यार आपको डिटेल नॉलेज है तब कि


“चिंगारी” फिलिम क पोस्ट प्रोडक्शन के काम शुरू | CinemaBhojpuri.in\n“चिंगारी” फिलिम क पोस्ट प्रोडक्शन के काम शुरू\nSeptember 8, 2012 - इण्डस्ट्री न्यूज, कलाकार, फिल्म\n- Tagged: चिंगारी\t- no comments\tइंटरनेशनल टेलीविजन पर्सनालिटी कार्ल पिलकिंगस्टन भोजपुरी फिलिम में\nहॉलीवुड स्टार वार्विक डेविस का बाद अब एगो अउर इंटरनेशनल टेलीविजन पर्सनालिटी कार्ल पिलकिंग्स्टनो भोजपुरी फिल्म ‘चिंगारी’ में नज़र अइहन. कार्ल पिलकिंग्स्टन इंटरनेशनल ट्रैवल शो ‘ईडिएट अबरोड ऑन स्काई’ से बहुते चरचा में आइल रहलें आ एह बदे उनुका बेस्ट प्रेजेंटर के अवार्डो मिलल रहे. एकरे अलावे ऊ साल 2010 में रिचर्ड बेकन्स के रेडियो-5 लाइव आफ्टरनून शोओ में काम कइले रहलें. ‘द रिकी ग्रेट वायस’ शो से कार्ल बहुते मशहूर भइलन. आ पिलकिंग्स्टन कॉमेडी शोओ से चरचा में अइलें आ इंग्लैण्ड में लोग उनुका के खूब सराहल.\n‘चिंगारी’ फिल्म के निर्माण भारत के खुशी क्रियेशंस एण्ड कम्यूनिकेशन के श्रेय श्रीवास्तव आ हांगकांग के कंपनी सिटी इंटरटेनमेंट लिमिटेड के विकास राय मिल के करत बाड़ें. निर्देशक हउवें के॰डी॰ . ‘हैरी पोटर’ अउर ‘स्टार वार्स’ जइसन फिलिमन से चरचा में आइल हॉलीवुड स्टार वारविक डेविस एह फिलिम में बीबीसी रिपोर्टर बनल बाड़न जे पूरा कांड के सच्चाई दुनिया के बतावत बा. एह खातिर वारविक डेविस मुंबई आके फिल्म के शूटिंग में शामिल भइल रहन. फिल्म के कैमरामैन मनोज कुमार, कहानी आ पटकथा लेखक श्रेय श्रीवास्तव, संवादलेखक वीरेन्द्र पाठक, आ संगीत वैष्णव देवा के बा.\nमिलत जुलतहॉलीवुड स्टार वार्विक डेविस करीहें भोजपुरी फिल्म में अभिनय (4)भोजपुरिया मजदूर का पोस्ट प्रोडक्शन शुरू (3)मुंबई में ‘रिक्शावाला’ निरहुआ क जलवा (3)अमिताभ बच्चन आ जया साथे निरहुआ आ पाखी (3)अंतिम तांडव जादू कर दिहलसि (3)To the official site of Related Posts via Taxonomies.\tLeaveaReply Cancel reply


Ballia got independence foraweek before country know golden history Balia Independence Bhojpuri: देश से5साल पहिले ही मिलल रहे बलिया के हफ्ताभर आजादी, जानीं एकर सुनहरा इतिहास – News18 Hindi\nBhojpuri: देश से5साल पहिले ही मिलल रहे बलिया के हफ्ताभर आजादी, जानीं एकर सुनहरा इतिहास\nआजु यानी 19 अगस्त के दिने ठीक 79 साल पहिले बलिया अपना के ब्रिटिश हुकुमत से आजाद कइ लेले रहे. हालांकि, हफ्ताभर बाद फिर से अंग्रेज काबिज हो गइल रह सन. पढ़ीं बलिया के सुनहरा इतिहास...\nLast Updated : August 19, 2021, 12:01 IST\nआजु यानी 19 अगस्त के दिने ठीक 79 साल पहिले बलिया आपाना के अंगरेज सरकार के गुलामी से आजाद कइ लेले रहे. बलिया के आजादी के गोरी सरकार के नजर में का अहमियत रहे, एही बात से समझल जा सकेला कि जब हफ्ताभर बाद क्रूर अंग्रेज अधिकारी नेदरसोल के दमन के चलते बलिया पर अंगरेजन के कब्जा भइल त बीबीसी लंदन से प्रसारित अंग्रेजी बुलेटिन के शीर्षक रहे, बलिया पर फेरू से कब्जा.\nआठ अगस्त 1942 के सांझि खा बंबई में जुटल कांग्रेस कार्यसमिति अंगरेज सरकार के खिलाफ ‘भारत छोड़ो’ प्रस्ताव पास कइले रहे. दरअसल ओह घरी पूरा दुनिया दूसरा विश्व युद्ध से जूझि रहल रहे. अंगरेज सरकार भारतीय नेता लोगन के विरोध के बावजूद भारतो के विश्वयुद्ध में जोड़ि दिहलसि. एकर विरोध भइल. गांधी जी पहिलका विश्व युद्ध के वाकया भुलाइल ना रहले. तब अंगरेज सरकार भारतीय लोगन से ओह युद्ध में एह सर्त पर सहयोग मंगले रहे कि विश्व युद्ध के बाद भारत के औपनिवेशिक स्वाधीनता दे दीही. बाकिर बाद में एह से मुकरि गइल रहे.\nभारत छोड़ो प्रस्ताव पारित भइला के बाद अंगरेज सरकार बंबई में जुटल कांगरेस के बड़का नेता मसलन गांधी जी, नेहरू, पटेल, मौलाना आजाद, आदि के गिरफ्तार कइ के जेल में भेजि दिहलसि. गांधी जी के पूना के आगा खां महल में कैद कइल गइल त जवाहर लाल नेहरू अहमदनगर जेल में डालि दिहल गइले.\nकांग्रेस के अधिवेशन अगिला दिने यानी नौ अगस्त के बंबई के गवालिया टैंक मैदान में होखे के रहे. बाकिर उहवां पुलिस कब्जा कइ लिहलसि. अब ई मैदान आजाद मैदान के नाम से जानल जाला. ओह घरी ले रेल, आदि से नेता बंबई आवत रहले. त अंगरेज सरकार बीचे में लोगन के रेल से उतारि के गिरफ्तार कइ लिहलसि.\nई खबरि जब बलिया में पहुंचल त लोग एकर विरोध में उतरि गइले. कांगरेस के नेतन के विरोध में बलिया में भी चित्तू पांडे, विश्वनाथ चौबे, जानकी प्रसाद शर्मा, राधामोहन सिंह आदि के अगुआई में बलिया के कांगरेसी आ आम आदमी विरोध सुरू कइ दिहले. एकरा के अंगरेज सरकार ओइसहिं दबवलसि, जइसे बंबई समेत पूरा देस में दबावल जात रहे.\nदिलचस्प बात ई बा कि ओह घरी बलिया के कलक्टर, एसपी, तहसीलदार सभ भारतीये रहले. कलक्टर रहले जे निगम त एसपी रहले रियाजुद्दीन शेख, आ तहसीलदार रहले ठाकुर रामलगन सिंह. लोगन के जानि के अचरज होई कि ई भारतीये अफसर लोग ओह घरी अपने लोगन पर अतियाचार कइले रहे लोग.\nप्रसासन पूरा जिला में नौवे अगस्त से धारा 144 लगा देले रहे. बाकिर गांवन में विरोध सुरू हो गइल रहे. रेवती, बैरिया, सहतवार, सुखपुरा, चितबड़ा गांव, रसड़ा आदि में विरोध बढ़ि गइल रहे. ओह घरी बलिया में छात्र लोगन के नेता रहले पंडित तारकेश्वर पांडे. रामलक्षण तिवारी आदि लोग उनुकर संहतिया रहे. ओह लोगन के अगुआई में बलिया में दस अगस्त के दिने छात्रन हड़ताल रहल. ओह दौरान पुलिस छात्रन पर लाठी चार्ज कइलसि त छात्र रेलवे लाइन पर जुटि गइले आ उहवां के गिट्टी फेंकि के पुलिस पर हमला कइले. बाकिर आंदोलन जारी रहल. एह बीचे सोलह अगस्त के दिने बलिया के नजदीक के लोग विरोध में तरकारी के खांची ले-ले बलिया पहुंचले. असल में विरोध में जुटान के ई तरीका रहे. पुलिस एह बाति के समझि ना पवलसि आ जबले समझलसि, तब ले हजारन लोग बलिया में जुटि गइल रहले. एह से प्रसासन के हाथ पाव फूलि गइल. एह में से ज्यादेतर लोग सहर के गुदरी बाजार में जुटि गइल रहे. एह जुटान के छितिर-बितिर करे खातिर बलिया के अगरेज एसडीएम ओबैस, तहसीलदार रामलगन सिंह आ कोतवाल सिवकेदार सिंह भारी पुलिस बल लेके गुदरी बाजार पहुंचि गइले. उहवां जाके पहिले लाठी चार्ज भइल आ फेरू गोलीबारी. एह में खोरी पाकड़ के बीस साल के नौजवान दुखी कोइरी पुलिस से भिड़ि गइले. तब उनुकरा पर पुलिस गोली चला दिहलसि. ओह से बचाव में ऊ आपन तरकारी के छँइटिए आगे कइ दिहले. बलिया के गुदरीबाजार के नगीचहीं लोहामंडी बा. ऊहवें गोलीबारी में दुखी सहीद हो गइले. बलिया के आजादी के आंदोलन के ई पहिलका सहादत रहे. एकरा बाद ओह दिन आउर छह लोग सहीद भइले. ओह में सहीद भइल मोहित लाल त बलेसर जी के दर्सन कइ के निकलत रहले त पुलिस उनुको के मारि दिहलसि.\nएह बीचे देस में आगि लागि गइल रहे. गिरफ्तार कइ के जेल लेजात खानी गांधी जी एगो पुरजी पर लिखि के संदेस देले रहले, करो या मरो. ओह के देस के जनता दिल पर ले लिहलसि. एह में छात्रन के भूमिका बहुते रहे. इलाहाबाद आ बनारस के विश्वविद्यालयन के छात्र आंदोलन पर निकलि गइले. इलाहाबाद से बनारस होके बलिया दूगो रेल गाड़ी पहुंचली स. ऊ 14 आ 15 अगस्त के पहुंचल रहली स. एगो गाड़ी पहुंचलि बलिया आ दोसरकी मऊ होके बेलथरारोड. एह गाड़ी में सवार लइका हर स्टेसन के लूटत चलले. बेल्थरा रोड में जब गाड़ी पहुंचलसि त उहवां के छात्र नेता पारसनाथ मिसिर के अगुआई में स्टेशन आ मालगोदाम लूटा गइल. एही तरी बलिया बनारस रूटो पर आंदोलन जारी रहे. इलाहाबाद से चललि ट्रेन में इलाहाबाद विश्वविद्यालय के छात्र रहे लोग, जवन बेल्थरारोड पर पहुंचलि रहे त बलिया आवे वाली रेल मे बनारस के काशी हिंदू विश्वविद्यालय और काशी विद्यापीठ के छात्र रहे लोग. देखत-देखत पूरा बलिया में क्रांति फइल गइल. एह में नौजवानन के भागेदारी ज्यादे रहे. सहतवार, बांसडीह, सिकंदरपुर, उभांव, चिलकहर, हलधरपुर आदि के थाना पर या त कांग्रेसी तिरंगा फहरा दियाइल भा लूटि लियाइल. बलिया आ बांसडीह तहसील पनरह –सोरह अगस्त के लूटा गइल. एह बीच अठारह अगस्त के बैरिया थाना पर जवार भरि के लइकन के जुटान भइल. थाना पर झंडा फहरावे के लोग थानेदार से मंजूरी मांगल. थानेदार दे दिहलसि. बाकिर ओकरा मन में कारिख रहे. जइसहिं नारायनागढ़ के नौजवान कौशल सिंह झंडा लेके चलले, उनुका के गोली मारि दियाइल. एकरा बाद नौजवान बढ़त गइले आ मारात गइल. एह में 22 गो नौजवान मराइल रहले. ओहि दिने रसड़ा में थाना पर झंडा फहरावे में बीस लोग सही हो गइले. बहरहाल ई सहादत से बलिया बउरा गइल. बैरिया थाना के तीन ओर से घेरि लियाइल रहे, जबकि एक ओर बाढ़ि के पानी भरल रहे. लोग सोचल की थाना घेराइल बा त थानेदार आ सिपाही सब ओहि में होइहें, बाकिर उ सभ पानी में कूदि के जनेरा के खेते-खेते फरार हो गइले स.\nबलिया में हालात जब बेकाबू हो गइल त 18 तारीख के जिला के प्रमुख लोगन संगे प्रशासन के मीटिंग भइल. प्रशासन एह में लोगन से मदद मंगलसि. बाकिर मदद ना मिलल. एह के पहिले 16 आ 17 अगस्त के भी मीटिंग भइल रहे. एह बीचे 18 अगस्त के जेल में बंद कांग्रेस नेतन से कलक्टर आ एसपी मिलले. तब राधामोहन सिंह कहले रहले कि बलिया में पंचायती वेवस्था से शासन चली. तब कलक्टर जे निगम खिसिया गइल रहले आ एह पर तेयार ना भइले. ओह घरी बलिया बनारस कमिस्नरी में आवत रहे. उहवां से फोर्स मंगावे के कोशिश कइले. बाकिर बलिया से बनारस के बीचे रेल लाइन उखारि दियाइल रहे. जगहि-जगहि टेलीफोन के तार काटि दियाइल रहे त फोर्स ना आ पाइल. एह बीचे बलिया बेकाबू हो गइल रहे.\n19 अगस्त के दिने बलिया में करीब साठि हजार लोग जुटि गइले. बलिया आवे वाला बैरिया रोड, बांसडीह रोड वाली सड़कि, पछिम से आवे वाली दूनो आ सिकंदर पुर रोड सब पर लोगन के कब्जा हो गइल रहे. एकरा बाद जिला प्रसासन सरेंडर कइ दिहलसि आ 19 अगस्त के दिने बलिया आजाद हो गइल. जेल के फाटक खोला गइल आ गिरफ्तार नेता लोगनि के छोड़ि दियाइल. बलिया के जनता आपाना नेतन के सम्राट नियर स्वागत में उमड़ि परलि. बलिया के सुराजी सरकार के प्रमुख चित्तू पांडे चुनल गइले. करीब हफ्ता भर तक बलिया में सुराजी सरकार चलल. जवना के प्रमुख रहले चित्तू पांडे, जेकरा के बाद में शेर ए बलिया कहल गइल.\nबलिया के एह आजादी से अंगरेज घबरा गइले स. क्रूर अफसर नेदरसोल के अगुआई में कुमुक 25 जुलाई के राति गंगाजी के जरिए बलिया पहुंचलि आ ओकरा बाद गांवा-गाईं अतियाचार सुरू हो गइल. लोगन के धर-पकड़, पिटाई सुरू भइल आ ई 1944 ले जारी रहल. जब एह साल फिरोज गांधी बलिया अइले त बलिया पर भइल अतियाचार देखि के दंग रहि गइले. तब बलिया के वकील मुरली मनोहर लाल के अगुआई में इहवां के वकीलन के तेयार कइले कि ऊ लोग बलिया के लोगन के अतियाचार से बचावे खातिर मुकदमा लड़सु लोग.\nबलिया भले ही अंगरेजन के कब्जा में आ गइल, बाकिर भारतीय स्वाधीनता आंदोलन के इतिहास में देस के आजादी के पहिले आजादी हासिल कइके इहवां के माटी आपन नाम सुनहला अछरि में लिखवा लिहलसि. ई आंदोलन देस खातिर प्रेरणा बनल, जवना पर आगे बढ़ि के पांच साल देस के आजाद हो गइल. (उमेश चतुर्वेदी वरिष्ठ पत्रकार हैं. यह उनके निजी विचार हैं.)\nBhojpuri में पढ़ें- दशहरा, माई दुर्गा अउर भगवान राम\nBhojpuri: बिहारी स्टूडेंट्स आऊर किसान से विशेष नाता रहे डॉ कलाम के\nBhojpuri में पढ़ें मलिकाइन के पाती-जोगी के हरावे खातिर यूपी में रथ जतरा पर निकलल नेता लोग\nBhojpuri: बदलत जाता बंगाल के भोजपुरिया समाज के खान-पान\nBhojpuri में पढ़ें- राम की शक्ति पूजा\nBhojpuri के रामचंद्र शुक्ल रहले डॉ उदयनारायण तिवारी


एक भोजपुरीया जवान की डायरी: November 2005\nशदाब भाई के टिप्‍पणी में आशावाद के बहुत सुंदर झलक दिखाई पड़ल. भाई, अगर राऊर सवाल हम सही समझनी तऽ बोलेम जे अगर ईहे चक्‍कर लागल रही तऽ देर हो जाई विकास भईला ले. कब ले जनता ई चोरवन सन के पाकिट भरत रही. बात तऽ सही ही बा जे जब लालू आईल रहले तब उनका से भी बहुत उम्‍मिद रहे; चलीं अब आशा कईल जाए जे नीतिश बेहूदा ना बनावस.\nआजकल अमरीकि राजनीति मे भी बहुत ऊथल-पुथल मचल बा. काका बुश के दिक्‍कत हो गईल बा - लड़ाई रुकते नईखे आ हेने उनकर पार्टी के नेता लोग घूस खा-खा के मोटा गईल बा लोग. ओमे हांलांकि बहुत आश्‍चर्य के बात तऽ नईखे, आश्‍चर्य के बात त ई बा जे काल्‍ह एगो नेतवा मार लोर टपका टपका सकारलख जे लाखो डालर घूस लेहले बा. बताईं अपना देश मे कबो होखी.लेकिन तब बात बा जे ई तुलना भी बराबर के नईखे; एह बात के ईंहे छोड़ल जाव.\nआजकल ईंहा के मौसम एतना मस्‍त भईल बा जे का कहल जाए. दक्षिणी कैलिफोर्निया के मौसम हमरा ख्‍याल मे दुनिया के सबसे अच्‍छा मौसम होखे के चाही. मैराथन के तैयारी चल रहल बा जोड़-शोर से. सोचले तऽ रहनी जे मार्च मे दौड़ लेहेम एगो लेकिन बुझाता जे कुछ समय और लागी. विचार बा जे जनवरी ले कम-से- कम आधा मैराथन दौड़ जाईल जाए. एक बेर दस माईल से जादे दूरी बढेला त़ शरीर मे अईसन अईसन जोड़ आ मसल के पता चलेला. जेतने छोट टुकड़ा होखी मसल के, साला ओतने दिक्‍कत करेला. आजकल हमरो एड़ी परेशान कईले बा- Achilles Tendonitis करके बोलेला.\nमैराथन के बात से याद आवता पटना के किस्‍सा. एहसों होली मे गईनी तऽ अखबार मे फोटो देखनी दौड़ाक लोग के कुर्सी-टेबल लेकार भागत. मैराथन शुरु भईला के तीन घंटा के भीतर सारा कुर्सी-टेबल गायब रहे आ शायद एक भी दौड़ाक दौड़ मे ना बाचल रहे -- जय बिहार.\nपंद्रह साल ले बंबू कईलऽ;\nजयप्रकाश के नाम डूबईलऽ;\nजनता के टोपी पहिनईलऽ;\nभेड़ बकरी के चारा खईलऽ;\nकोर्ट मे लडलऽ भीतर भी गईलऽ;\nमेहरारु के राज पकड़ईलऽ;\nसाड़न के रंगदार बनईलऽ;\nघंटे खून, चौघंटे रेप आ छौ मे एक अपहरण करवईलऽ;\nअराजकता के नंगा नाच नचवईलऽ;\nत्राही-माम त्राही-माम मचवईलऽ.\nराज्‍य के फेर भाग जाग गईल;\nसंतन के भखौती आज लाग गईल;\nसुदंर अब अतिसुदंर भईल;\nसरदारवा के भी शाषण गईल.\nआशा के किरण फेर झिलमिलाईल;\nधनिकन के जान मे जान आईल;\nडाकदरन के चेहरा चकचकाईल;\nलईकन के दिल मे खुशी समाईल;\nमाहटरन के फेर उम्‍मिद भर आईल;\nचुहाड़न के दिल कस के धकधकाईल.\nप्रजातंत्र के बलात्‍कारी,\nजान ला तू यादव लल्‍लू -\nहर कुकुर के दिन आवेला;\nमौगो के भी लगन लागेला.\nमसखरी करत कहँवा ले जईबऽ,\nबिना नीति के राज भागेला.\nकेद्रं मे चंपई तेल लगावऽ;\nमुसमात के जाघं के मैल छोड़ावऽ;\nएक न एक दिन त जईबे करबऽ,\nजेल मे तेल कड़वा लागेला.\nposted by Danil # 6:00 PM2comments\nएक से एक नौटंकी होखेला अपना क्षेत्र मे भी. खबर पढनी जे जेल पर हमला हो गईल रूसी क्रांति के बरखी के सुअवसर पर. गरीब-गुरबा ले लेहले बारे सन ताकत हाथ मे. एकरा से खुशी के कौन बात होई जे कमजोर सन के ताकत मिल जाए लेकिन ताकत बहुत खतरनाक चीज हवे अपना आप मे.\nढोआए ना सबसे ताकत के बोझा; खेत खोदत अकलू राम चाहे कलम चलावत गोनू ओझा.\nखेत खोदत-खोदत अकलू ससुर के बुझाईल जे खेत उनकर हो गईल आ ऊ पहुँच गईले झटकल बेकाम, बेकरम, बेवकूफ आ जींस- कुरता तानले नया-नया क्रांतिकारीयन के लगे; जींस वाला नेता के जनता के ताकत मिलल आ फटही पहिनले जनता के नेता के ताकत मिलल. मिल के दूनो बंदूक ले अईले सन आ सामाजिक न्‍याय के खेला शुरु हो गईल. एक तरफ कामचोरी आ अशिक्षा के अईसन आलम बा जे ससुर अकलू के बुद्‍धि-विद्‍या से कौनो मतलब नईखे; दूसरा तरफ प्रजातंत्र के अईसन छूट बा आ जिंदगी मे अईसन शून्‍य बा जे ई साले पढल-लिखल बैल ससुर लोग ईक्‍किसवीं सदी मे रूसी क्रांति के वर्षगाँठ मनावता. रे बेहूदा सन, जाके तनी रूस के हालत देखऽ सन रे. साला ओकरो से जादे नाकाम कौनो प्रयोग भईल होई कहियो. ई धंधा हो गईल बा साला लोग के. दिमाग से कौनो वास्‍ता नईखे आ ससुर लोग दिमाग लगावता आज.\nकैगो campus मे देखनी जे सबसे बेकार आ घूमल विचारधारा वाला सब communist बनेले सन. गरीबी खत्‍म करी ससुर लोग - देखऽ लोगिन नेपाल के हालत. जे चुतियन के बंदूक आ बम किने के पैसा बा आ चलावे खतिरा लोग बा, ओ कमीनन के दिमाग मे ई काहे ना घूसे जे ढंग से चलावल जाए त केतना कल्‍याण के काम होई ओह पैसा से. बताईं ना ई अईसन प्रजाति बा जे भिखारीयन के खुशहाली चाहऽता बिना पूंजीपति के सहयोग से. ..\nधन सहेजल कौनो पाप नाही, अर्धम के कौनो साथ नाही\nदरिद्र मे नारायण जरूर बसेले, लेकिन खलिया जमीन पर भात नाही\nपेट भरी बुद्‍धि-विद्‍या से, घोड़ा दबावत हाथ नाही\nई पढ-लिख के मताईल साढँन से बचीहऽ, गुमराह बाडे़ सन, होशियार नाही.\nposted by Danil # 2:30 PM0comments\nअपना ईहाँ के समय से आज छठ के सांझिया घाट होई. छठ के त्‍योहार से हमार आपन कुछ खास लगाव नईखे रहल, कारण कि ढेर मौका नईखे मिलल मनावे के, लेकिन छठ के नाम से लईकाही के कुछ बहुत ही खास स्‍मृति ताजा हो जाला.\nबहुत बचपन से ही हम ननीहाल मे रहनी. नानी के गांव चंपारण मे बूढी गंडक के किनारे बा. आ भादो ले आराम से बाढ के पानी पचा के डकार लेहला के बाद, आसिन-कातिक के त्‍योहारी सिलसिला के अंतिम कड़ी मे, जे नदी के शोभा लागेला छठ के बिहनईया घाट से त अभी ले दिमाग मे अंकित बा. जईहा देखनी आ जियनी उ मजा तईहा त ओतना होश ना रहे लेकिन ओह आँख से देखल कुछ-कुछ अभी भी एक मतलब दे देवेला - मातल आँखे नदी के कछार पर चलत पानी मे सूरुज के पहिला किरण के चमक से मन मे जे मस्‍ती उकसल रहे, शायद ऊहे श्रोत हवे अनगिनत रतजगा के गंगा से प्रशांत किनारे. भीड़ के हमार पहिला अनुभूति भी छठ के घाटे ही भईल बा. एकरा अलावे छठ के ही घाटे शायद हमार आदमी के सनक से भी पहिला परिचय हवे. याद आवेला लोग के साष्‍टाङ्‍ग रास्‍ता नापल, भखौती रखेला. एगो जवान, जे अभी ले बुढा गईल होईहे, के दिमाग मे चित्र घूमेला - बहुत श्रद्‍धा से हम जवान के फूटल केहुनी आ घुटना निहारले रहनी एक साले; आदमी के हर अजीबोगरीब सनक के प्रति एक विशेष appreciation के भी जड़ हम ऊँहे देखऽ तानी.\nएह सब के अलावा छठ के ठेकुआ-टीकरी-कसाड़-पुआ भी याद पड़ऽता सोचऽतानी त. नानी के हाथ के बनावल मीट्‍ठा वाला ठेकुआ त अब खाली बाते मे रह जाई. बेचारी नानी अब का खीअईहन, २-३ साल से त यमराज के ईंतजारी मे बेचारी पड़ल बाड़िन. भेजऽ हो छठी मईया, भेजऽ यमदूतन के नानी घरे एह साल. केतना दुख सही बुढाईल शरीर.\nposted by Danil # 6:08 PM0comments\nदिअरी के शुभकामना सब केहू के. हमार आपन त का दिवाली आ का छठ. घर-परिवार आ मित्रगण के शुभकामना देके ही मन अघा जाला. बाकी ढेर कुछ मिलबो ना करी खोजलो पर.\nअगर हमार बात केहू माने त हम बोलेम जे सबकार कम से कम पाँच साल प्रवासी के जिंदगी जीए के चाही.दिवाली के दिया के Halloween के अंहार (Halloween के सांझे हमेशा घर के बत्ती बंद रखे के पड़ेला काहे कि हर साल भुला जानी लईकन खतिरा लेमनचूस खरीदे के)से आ तरुआ के जापानी तेमपुरा (Tempura) से बदले के मजा ही कुछ और हवे.\nएह दिवाली लक्ष्‍मी जी थोड़ा प्रसन्‍न नईखी बुझात. पिछले सप्‍ताह जुआखोरी के सबसे बड़ा अड्‍डा - लास वेगास - मे पाकिट कटा गईल. साला चोर-चुहार भी जगह के हिसाब से बदले ले सन. बेतिया-मोतिहारी मे कटाईल रहित त पईसा निकालते सन आ मस्‍त रहते सन; दिल्‍ली मे ढेर कौनो खिसीआईत त दू-चार जगह क्रेडिट कार्ड चलावे के कोशिश करते सन; लेकिन ई लास 'एकरी $%^ & #$*' वेगास हवे. पाकिटमार भी छँटल बारे सन. ७-८ घंटा मे ही पूरा बैंक के आ दू-दू गो क्रेडिट-कार्ड के एकाऊंट खाली. अईसन सफाई से काम भईल बा जे बैंक वाला जासूस लोग के बुझात ही नईखे जे का भईल. खैर,\nबाकी, ईहाँ लईकन के परिक्षा आवता SAT के आ आधा से जादे के कौनो अंदाज ही नईखे. अमरीकि स्‍कूल थोड़ा अलग तरिका से चलेले सन आ पढाई पर अपना ईहाँ अईसन जोर ना रहेला हाई स्‍कूल ले कम से कम. तीन महिना से जादे से बगल के एगो स्‍कूल मे SAT खतिरा गणित के क्‍लास पढावत बानी. पाँच दिन मे परिक्षा बा आ आज ले आधा से ज्‍यादा क्‍लास बिना कलम चाहे कागज के आवेला. गणित पढावल थोड़ा मुश्‍किल हो जाला जब तीन चौथाई के परिक्षा के नाम भी ठीक से मालूम ना होखे. एगो जवान बा - आन्‍हर मे काना राजा लेकिन जौना क्‍लास मे पाँच गो विद्‌यार्थी के ई नाम ना मालूम होखी, ई लईका नोबेल पुरस्‍कार जीते के ईच्‍छा रखेला. मेहनती हवे आ के जाने ला जीत भी सकऽता. सब सोच के खेल हवे. ई बहुत बड़ा अंतर देखेनी हेने के आ अपना ओरी के मानसिकता मे - लोग ईहाँ सोच पे लगाम ना लगावे कठिनाई के डर चाहे ख्‍याल से.\nअभी लागल होई जमावड़ा जुआ पर अपना ओरी , ठ्‍ठा लागत होई, गिलास भरात होई, तेल रगड़ के केतना लोग चोरी के कैरियर के शुरुआत करत होखी, बम पटाखा ताबड़-तोड़ फूटत होखी, बहुत मजा होखी.... अच्‍छा कहियो फेर हमरो मिली. हा हा पुरान प्रवासी चुटकुला हवे.


पेशा पर लागल रोक का खिलाफ आयुर्वेदिक डाक्टरन के हड़ताल – टटका खबर\nपेशा पर लागल रोक का खिलाफ आयुर्वेदिक डाक्टरन के हड़ताल\nयूपी में आयुर्वेदिक डाक्टरन के प्रैक्टिस पर लागल तरह तरह के प्रतिबन्ध का खिलाफ आयुर्वेदिक डाक्टर दस जुलाई के देश भर में आपन चिकित्सालय बन्द रखीहें. एह खातिर नीमा के सेंट्रल काउन्सिल गोहार लगवले बिया. काल्हु बलिया में आयुर्वेदिक डाक्टरन के बइठक में एह बन्द के बढ़िया से लागू करे के आ अन्तिम दम तक लड़ाई लड़े के बात कहल गइल बा.\nअदालत के आदेश से आयुर्वेदिक डाक्टरन के एलोपैथिक दवाई लिखे से मना कर दिहल गइल बा जवना से ई लोग नाराज बा. अधिकतर आयुर्वदिक डा्क्टर आधुनिक दवाईयन के इस्तेमाल करेलन आ शायदे कबो आयुर्वेदिक दवाई लिखेलें अपना मरीजन खातिर.